description: Afganistani põhjaosas ründas sunniitide radikaalne äärmusrühmitus Taliban Saksamaa konsulaati, vähemalt kaks inimest hukkus ja üle 100 sai vigastada.

title: Pildid ja video: Taliban ründas Afganistanis Saksa konsulaati, vähemalt kaks inimest hukkus

maintext:
Džihadistid rammisid Mazar-i-Sharifis asuva konsulaadi kaitsetara, sõites sellesse lõhkeainet täis autoga, edastab The Independent.
NATO esindajate teatel uuritakse, kas juhtumis või olla veel teine auto.
Rünnaku eest võttis vastutuse Taliban, mis teatas, et tegemist oli kättemaksuga USA õhurünnakute eest selle kuu alguses Kunduzis, kus hukkus 32 tsiviilelanikku.
«Enesetapurünnakus Saksamaa konsulaadile rammiti lõhkeainet täis autoga aeda,» teatas kohalik politseijuht Sayed Kamal Sadat.
Pärast plahvatust järgnes tulistamine, lisaks konsulaadihoonele said veel mitmed ümbruskonna ehitised kannatada.
Afganistani politsei teatel hukkus konsulaadile tehtud rünnakus vähemalt kaks inimest ning üle 100 inimese sai vigastada, nende seas kümme last. Arst Noor Mohammad Fayezi sõnul ravitakse kannatanuid linna mõlemas haiglas. Osade vigastada saanute seisund on kriitiline.
NATO esindaja teatel tekitas rünnak konsulaadihoonele märgatavat kahju, NATO relvaüksuste sõdurid eraldasid hoone ja evakueerivad töötajad.
Esindaja teatel uuritakse, kas lähikonnas võib olla veel plahvatusohtlikku materjali.
Afganistani võimud üritavad äärmusrühmitust Taliban kontrolli alla saada, kuid seni ei ole see õnnestunud ning võitlejad teevad jätkuvalt rünnakuid, ohustades Afganistani sisejulgeolekut.
Afganistani pealinnas Kabulis resideeruvad Saksa diplomaadid ei ole juhtunut kommenteerinud. Berliini diplomaatiliste allikate teatel kavatseb Saksa välisminister Frank-Walter Steinmeier juhtunu teemal nõupidamise kokku kutsuda.
Talibani pressiesindaja Zabihullah Mujahidi teatel oli Saksa konsulaadile tehtud rünnak märtrirünnak, milles hukkus kümme inimest. Teada on, et selliste rünnakute puhul Taliban sageli liialdab, eriti just ohvrite arvuga.
Mujahid lisas, et Saksa konsulaadi ründamine on kättemaks Kunduzis tehtud õhurünnakute eest.
USA armee esindajate andmetel võis möödunud nädalal Kunduzis tehtud rünnakutes hukkuda tsiviilelanikke ja selle tõttu käivitati uurimine.
NATO üksused on Afganistanis 15 aastat võidelnud Talibaniga, neis kokkupõrgetes on hukkunud lisaks sõduritele ja islamiäärmuslastele sadu tsiviilelanikke.


description: Oaklandis on puhkenud meeleavaldused vastse Ameerika Ühendriikide presidendi Donald Trumpi vastu, vahendab KTVU.

title: VIDEO: Oaklandis toimuvad Trumpi-vastased meeleavaldused

maintext:
USA juhtroll on hädavajalik uutele julgeolekuohtudele vastu seismisel, ütles NATO peasekretär Jens Stoltenberg ning õnnitles USA presidendiks valitud Donald Trumpi.
Saksa riigimees: meil pole aimugi, mida Trump presidendina teeks
Saksa kantsleri Angela Merkeli konservatiivse partei vanemliige sõnas täna Saksa raadios, et Saksamaa valitsusel ei ole aimugi, mida Donald Trump Ühendriikide presidendina peale hakkaks, vahendab Reuters.

fasttext_language: et


description: Itaalias asuvas Firenze linnas kähmlesid valitsusvastased meeleavaldajad laupäeval politseinikega, edastas Yle.

title: Itaalias kähmlesid valitsusvastased meeleavaldajad politseiga

maintext:
Märulipolitsei lasi protestijate ohjeldamiseks käiku kumminuiad, rahvas vastas kivide ja suitsupommidega.
Meeleavaldus leidis aset nädal enne rahvahääletust, mis puudutab peaminister Matteo Renzi kavandatavat põhiseadusmuudatust. Kriitikute hinnangul vähendab seadusemuudatus demokraatiat ja koondab valitsuse kätte liiga palju võimu.
Noored meeleavaldajad üritasid jõuga tungida hoonesse, kus peaminister pidi erakonna iga-aastasel koosolekul kõne pidama.
Samalaadseid meeleavaldusi on varemgi toimunud, kuid siiani on need rahumeelselt möödunud.
Itaalia ekspeaminister Mario Monti astus möödunud kuul välja põhiseadusreferendumi vastu, mille praegune riigipea on sidunud oma poliitilise tulevikuga.
Monti tulek lisab kaalu ei-kampaaniale, mille eesmärk on ennetähtaegsete valimiste esilekutsumine.
Peaminister Renzi on lubanud tagasi astuda, kui referendum läbi kukub ja sellest lubadusest ajendatuna on opositsioonipoliitikud ja tema enda Demokraatliku Partei teisitimõtlejad on asunud jõuliselt referendumit vastustama, et Renzi ligi kolmeaastasele valitsemisele lõpp teha.
Renzi on teinud kõvasti kampaaniat muudatuste nimel, mis tema sõnul vähendavad bürokraatiat ja muudavad riigi konkurentsivõimelisemaks.
Monti astus muudatuste vastaste poolel välja samal päeval, kui Renzi Washingtonis USA presidendilt Barack Obamalt tolle viimasel ametlikul Valge Maja õhtusöögil reformiplaanide eest kiita sai.


description: USA demokraatide presidendikandidaat Hillary Clinton lubas täna valimisvõidu korral valimiskampaaniast lõhenenud Ameerika uuesti ühendada.

title: Clinton lubas lõhenenud Ameerika taas ühendada

maintext:
«Mul on ees töö riigi uuesti ühtseks muutmisel,» ütles Clinton. «Tahan olla kõigi president, nii nende president, kes minu poolt hääletavad, kui ka nende president, kes hääletavad minu vastu.»
Clinton kritiseeris lõhestumise eest oma vabariiklasest rivaali Donald Trumpi. «Kampaania teine pool ei ole neid lõhesid ja erimeelsusi üksnes esile toonud, vaid ka võimendanud,» ütles Clinton.
Mõlemad kandidaadid lõpetavad kampaania niinimetatud kaalukeeleosariikides, mis otsustavad, kumb neist pääseb Valgesse Majja.
Täna hommikul edestas Clinton portaali RealClearPolitics.com küsitluses, mis arvestas ka teisi kandidaate, Trumpi vaid 2,2 protsendipunktiga.


authors:
Afp Bns
Leonhard Foeger Reuters

description: Austria politsei lõhkus seksikaubitsejate võrgustiku ning pidas kinni kuus inimest, teatas eile Euroopa Liidu politseiamet Europol.


authors:
Economist Pm
Ap Scanpix

description: Briti majandusajakiri The Economist tegi tänavaküsitluse, et saada teada, milline riik on inimeste hinnangul vastu võtnud kõige rohkem pagulasi.

title: Videoküsitlus: milline riik võtab vastu kõige rohkem pagulasi?


description: Täna õhtul jõudis vabariiklaste presidendikandidaat oma kampaaniaüritusega Pennsylvania osariiki Hershey'sse ehk linnakesse, mis reklaamib end Maailma Magusaima Paigana - siin toodetaksegi kuulsat samanimelist šokolaadi.

title: "See riik läheb ilma minuta põrgusse" -

maintext:
Üritus on välja reklaamitud kell seitse algavana, kuid veel 20 minutit hiljem lookleb tuhandeid mahutava Giant Centeri sissepääsu suunas pikk inimkett. Paljudel neist on kaasas Trumpi nimega plakat, peas punane «Make America Great Again» nokats või küljes mõni demokraatide presidendikandidaati Hillary Clintonit solvav märgis.
Kõik sisse ei pääsegi, kuid üllatavalt leplikult kogunevad väljajäänud sajad inimesed hoone seina äärde ülesseatud ekraani juurde, kus vilgub alustuseks animatsiooniklipp selle kohta, kui palju Clinton ikkagi emaile ära hävitas - 33 000.
See süüdistus on Trumpi üks peamisi leivanumbreid ning sarnaselt eelnevatele üritustele langeb see ka Hershey's soodsale pinnasele - rahvamass karjub üksmeelselt «Lock her up!»(«Pange ta kinni!»). Skandeeringut kuuleb õhtu jooksul veel korduvalt, tasub Trumpil ainult märksõna «Clinton» mainida. Kohaletulnute seas on enim noorepoolseid ja keskealisi inimesi, mõnel alkoholilõhnad juures, aga enamikul silmad vaimustusest hiilgamas. Eriti lähevad need põlema siis, kui küsida Trumpi kohta arvamust.
Trump ise tehnilise viperuse tõttu niipea ekraanile ei ilmu ning teda on ainult kuulda. Mingit suuremat pahameelt see ei põhjusta, sest rahvas hakkab kohe aktiivselt kaasa elama, vahele hea- või halvakspanuhüüdeid hõikuma ja muidu huilgama. Reaktsioonid tunduvad vahepeal nagu eelnevalt läbi harjutatud: kui on aeg «Boo!» karjuda, karjuvad seda kõik, kui on aeg rõõmust hõisata, teevad seda kõik.
Vabariiklaste presidendikandidaat ise kappab kõik teemad läbi, mis on nüüdseks juba siinkirjutajalegi pähe kulunud. «Ehitame Mehhiko piirile müüri!» («Jaa!» karjub rahvas), «Kes selle ees maksab?» («Mehhiko»).
Siiski on kavas ka paar värskemat vaimukat torget rivaali pihta, kelle kampaanias teevad kaasa nii Cher, Katy Perry kui ka Jay-Z. «Mina ei pidanud siia tooma J-Lo'd või Jay-Z-d. Olen siin täitsa üksi. Ainult mina. Ei mingit kitarri. Ei mingit klaverit. Mitte midagi muud,» mainib Trump esinemise käigus.
Foto: Eero Vabamägi
Ainuke teema, mis Hershey' inimesi väga käima ei tõmba, on Trumpi jutt latiinode ja mustanahaliste olukorra parandamise kohta. Kuulajate hulgas ringi vaadates seletab silm ka vaid paari mustnahalist. Siiski lõpetab Trump võidukalt: «Parandan olukorra, sest see riik suundub muidu põrgusse!» ja rahvas saab jälle huilata.
Teema jätkub aga sujuvalt Süüria põgenikega, keda tuleb sellises hulgas igal juhul riigist eemal hoida. «Hillary tahab neid 550 protsenti rohkem sisse lasta!» laiutab Trump käsi. Clinton tõepoolest on varem välja öelnud, et sellises sõjaseisukorras riigist, nagu Süüria seda täna on, võiks praeguse 10 000 põgeniku arvu kasvatada 65 000 tuhandele.
Giant Centerit ümbritseb hiiglaslik autoparkla, mis Trumpi ürituse jaoks puhul autosid täis. Ja nagu on inimesi, kes tuleks hea meelega viis minutit enne etenduse lõppu teatrist ära, et oma mantel esimesena kätte saada, hakkab ka Trumpi kõne viimasel kolmandikul inimesi saalist üha rohkem ära voolama, et pärast mitte ummikus istuda. See on siiski pigem mitteideoloogiline praktiline lähenemine, sest õhtu Trumpiga on süstinud neile kindlasti uue annuse rahulolu - lõpuks võib oodata muutusi.
Pennsylvania osariik on praeguses valimiskampaanias üks võtmetähtsusega osariike ning viimasel nädalal on kandidaatide toetuse vahe veelgi vähenenud. Pikalt on piirkonda peetud selgelt Clintonit toetavaks, kuid paari päeva eest tehtud Harperi küsitluse järgi toetab Pennsylvanias mõlemaid 46 protsenti, teiste küsitluste järgi on Clintonil vaid paar protsendipunktine edumaa.
Järjekord Hershey's Giant Centeri ees. Fotod: Eero Vabamägi
Sissepääs ja turvakontroll.
Kõik huvilised sisse ei mahtunud.
Trump ekraanil, vaatajad väljas õhtul, mida ühegi hinnangu järgi ei saaks soojaks nimetada.
Kuulsad punased nokatsid.
Noorukesed Clintonit pooldavad protestijad tänasel üritusel. Ühe arvamust avaldanud Trumpi toetaja sõnul toetavad need meeleavaldajad seda, et naise emakast loode välja rebitakse ehk teistsõnu abordiõigust.


authors:
Evelyn Kaldoja
Peeter Tali

description: Teisipäeva õhtul langes kaitseministeeriumis kiireloomuline otsus, et minister Hannes Hanso peab kohvrid pakkima ja juba kolmapäeval Ameerika Ühendriikidesse lendama.

title: Washingtonis tunti Eesti kaitseministri vastu suurt huvi

maintext:
«See asi läks lukku väga viimasel sekundil,» tunnistas Hanso Postimehele.
Ülesandeid seati kaitseministrile kaks. Esiteks, hajutada Atlandi ookeani läänekaldal väiteid, nagu oleks Tallinnas võimule tulemas Kremli-meelne jõuk. Teisalt aga uurida veidi, kust puhuvad julgeolekutuuled Donald Trumpi uue administratsiooni ajal.
Hanso sõnul kinnitas ta ameeriklastele üle, et Kremli-meelseks Eesti poliitika peavool kindlasti muutuma ei hakka ja välispoliitiline kurss on täpselt sama nagu enne. «Ning selles, mis riigikaitset puudutab, on seis isegi parem kui varem, kaks protsenti [SKTst riigikaitsele] ei ole enam mingi lagi, vaid pigem miinimumstandard, millest saame vaadata ka ülespoole,» lisas ta.


description: USA väljendas reedel muret Türgi kurdimeelse erakonna Rahvademokraatlik Partei (HDP) seitsme parlamendisaadiku, sealhulgas partei kahe liidri, vahistamise pärast.

title: USA muretseb Türgi parlamendisaadikute vahistamise pärast

maintext:
«Sõbra ja liitlasena oleme sügavalt häiritud, et Türgi valitsus on vahistanud HDP liidrid ning teisi parlamendiliikmeid, blokeerides ligipääsu internetile,» sõnas USA inimõiguste aseminister Tom Malinowski Twitteris.
«Juriidiliste sammude puhul, mis astutakse rahvaesindajate suhtes, on demokraatiatel kõrgeim kohus oma tegevust õigustada, säilitades sellega usaldust õigusemõistmise vastu,» ütles Malinowski avalduses.
Riigi kaguosas asuva Diyarbakiri linna kohus andis korralduse võtta eelvangistusse HDP kaasjuhid Selahattin Demirtaş ja Figen Yüksekdağ, kirjutas riiklik uudisteagentuur Anadolu. Diyarbakiri ja teiste linnade kohtud andsid korralduse võtta vahi alla ka HDP parlamendisaadikud Leyla Birlik, Nursel Aydoğan, Selma Irmak ja Gülser Yıldırım.
Türgi pidas ööl vastu reedet kokku kinni 12 HDP saadikut, kellest kolm lasti kautsjoni vastu vabaks ja kahe asjus pole kohus veel otsust langetanud.


description: Argentina kirdeosa raputas täna maavärin magnituudiga 6,2, kuid esialgu ei ole teada antud võimalikest purustustest ega kannatanutest.

title: Ka Argentina kirdeosa raputas tugev maavärin

maintext:
Uus-Meremaal elav eestlanna: kohapeal paanikat ei ole, aeg-ajalt on tunda järeltõukeid
Uus-Meremaal Christchurchi linnas elava eestlanna Janika Jänes Orase sõnul oli maavärinat tunda kogu riigis ning kohapeal mingit paanikat ei ole, kuigi aeg-ajalt on tunda maavärina järeltõukeid.


authors:
The Local Pm
Jens Noergaard Larsen Afp Scanpix

description: Üle veerandi 18-19-aastastest Taani noortest on ikka veel neitsid, selgus riikliku rahvaterviseinstituudi (Statens Institut for Folkesundhed - NIPH) värskest raportist.

title: Taani noored ootavad voodisse hüppamisega aina kauem

maintext:
Uuringu andmetel pole vahekorras olnud 26 protsenti 18- ja 19-aastastest, vahendas The Local. Ja omakorda 88 protsenti nendest ütlevad, et nad kavatsevad olla neitsid kuni abiellumiseni.
«On palju teismelisi, kes ei seksi ja kes unistavad just selle ühe ja õige partneri leidmisest kogu eluks. Selles grupis on tugevalt esindatud immigrandid, aga seal on ka täitsa palju taani poisse ja tüdrukuid,» märkis NIPHi sotsioloog Karen Margrethe Dahl.
Ta lisas, et täiusliku kaaslase leidmine ja koos pereloomine on universaalne unistus.
Mitmeid seksuaalpartnereid oli olnud ligi ühel kolmandikul uuringus osalenud noortest.
«Need [teismelised, kellel on olnud mitmeid seksuaalpartnereid] saavad koolis tavaliselt halvemaid hindeid ja on pärit vähekindlustatud peredest,» lausus Dahl.
NIPHi uuringust selgus samuti, et langenud on 15. eluaastaks vahekorras olnute arv, nimelt oli 2009. aasta uuringu tulemuste kohaselt süütuse kaotanud 34 protsenti vastanutest, 2013. aastal oli see 20 protsenti.
«Tänapäeva noorte kohta on käibel mõiste 'Vastutustundlik generatsioon'. Nad söövad tervislikumalt, joovad ja suitsetavad vähem ja ootavad vahekorda astumisega kauem,» ütles sotsioloog.
Ja see ei ole nii vaid Taanis. Ajakiri Archives of Sexual Behavior avaldas augustis USA noorte seksuaalkäitumise uuringu, millest selgus, et noored ameeriklased on samuti seksuaalselt vähem aktiivsed, kui neile eelnenud kaks põlvkonda.
Taani pereplaneerimise assotsiatsioon (Sex og Samfund) tervitas antud arenguid.
«Kõige olulisem on, et noortel oleks seksi kohta piisavalt teadmisi ja et nad ootaksid vahekorda astumisega nii kaua, kui nad selleks valmis on. Me oleme märganud, et tänapäeva noored alustavad hiljem,» ütles ühingu juht Bjarne Christensen.


description: Suurbritannia lahkumist Euroopa Liidust juhtinud Nigel Farage kohtus USA presidendiks valitud Donald Trumpiga, kus arutati rahvusvahelist poliitikat ja Brexitit.

title: Brexiti üks ideolooge Farage kohtus Trumpiga

maintext:
Farage on esimene Trumpiga valimisvõidu järel kohtunud Briti poliitik. Briti peaministri büroo lükkas tagasi kuuldused, nagu olnuks Farage vahendaja suhete loomisel USA järgmise presidendiga.
Euroopa Liidust lahkumise nimel kihutustööd teinud Nigel Farage'ist sai esimene Briti poliitik, kes kohtus Donald Trumpiga pärast viimase võitu USA presidendivalimistel, kinnitas täna õhtul Briti Iseseisvuspartei (UKIP). Miljardärist vabariiklane võttis euroskeptiku vastu oma New Yorgi residentsis Trump Toweris, kus nad veetsid enam kui tunni, arutades vabariiklaste võitu, globaalpoliitikat ja Brexiti hetkeseisu, ilmneb UKIPi avaldusest.
Mõnede hinnangul oli see kohtumine piinlik Briti peaministrile Theresa Mayle, kes rääkis sel nädalal Trumpiga telefonitsi, ent ei ole temaga isiklikult kohtunud.
Farage sõnul oli tema jaoks suur au veeta aega Trumpiga, kes oli tulvil häid ideid.
«Olen kindel, et temast saab hea president,» lisas Farage.


description: USA meedia kirjutas kohe pärast vabariiklase Donald Trumpi edu valimistel, et tema presidendiks saamine ei aita USA kõige vaesemaid, vaid võib nende elu veelgi karmistada.

title: Abistajad peavad Trumpi kodutuid hävitada tahtvaks sotsiaaldarvinistiks

maintext:
USA suurlinnades, kaasa arvatud idarannikul asuvas Baltimore’is on vaesus ja kodutus juba aastakümneid suur probleem, mida ei ole suudetud leevendada ega lahendada.
Baltimore’is on linnaosad jagunenud selgelt rikaste ja vaeste linanosadeks, viimastes elab palju vähemuste hulka kuulujaid, kuid ka tumedanahalisi. USAs on viimasel paaril aastal olnud uuesti rassismiküsimus päevakorral ja Trumpi ajastul võib see süveneda, sest tulevast presidenti pooldavad paremäärmuslikud organisatsioonid nagu Ku Klux Klan ja neonatsid.
Baltimore’is on mitu supikööki, kus vaesed ja kodutud saavad süüa, üks neist asub St. Vincenti kiriku hoovis, kus pastror Thomas Gladny koos koguduseliikmetega vaeseid aitavad.
«Jagame siin nii süüa, riideid kui hügieenitarbeid. Baltimore’is on palju lastega peresid kodutud ja tänavatel näeb aina sagedamini väikesi lapsi koos vanematega magamas. Osa neist lastest ei pääse mitte kunagi kooli, tekib suletud ring, millest on raske välja murda, sest vanemate vaesus pärandatakse lastele,» selgitas pastor.
Gladny sõnul on neil abis kümneid vabatahtlikke ning kohalikud kiirtoidurestoranid ja kauplused annetavad kodutute jaoks süüa ja muud vajalikku.
Baltimore’i kesklinnas on veel teine paik, kus vaestele süüa ja riideid jagatakse. Mitte kõik seal söömas käijad ei ole kodutud, osadel on ka töökoht, kuid palk on nii väike, et sellest jätkub vaevu elamiseks. Lisaks ei ole neil inimestel ravikindlustust ega teisi sotsiaalseid garantiisid. Enamik neist elab toidukupongidest, kuid neid ei piisa kuu lõpuni ja selle tõttu tuleb vahel supiköögist kõhutäit otsida.
USA vaesed on veendunud, et vabariiklasest presidendi ajal läheb nende elu veelgi halvemaks, kuna Trump ja tema liitlased võivad lõhkuda senise sotsiaalhoolekande- ja haiguskindlustussüsteemi, niinimetatud Obamacare’i. President Barack Obama muutis haiguskindlustussüsteemi nii, et miljonid varem sellest väljapoole jäänud kaasati ka sellesse.
Trumpi kampaania üks keskseid teemasid olid maksude vähendamine, kui arvatakse, et sellest saavad kasu eelkõige jõukamad.
Baltimore’is vaeste eest hoolitsevate heategevusorganisatsioonide esindajate teatel oli juba varem vaeste olukord halb, kuid Trumpi ajal võib see halveneda, sest enam ei pruugita neile tagada isegi minimaalset sotsiaalset kaitset. Spekuleeritakse ka teemal, et Trump laseb kodutute ööbimiskohad ja supiköögid sulgeda.
Esindajate sõnul on Trumpi ja ta mõttekaaslaste arusaamad vaeste jaoks «mõrvarlikud», kuna muudatused sotsiaalabi korras võivad tuua kaasa rohkem kodutuid, näljaseid ja töö kaotanuid.
USA kodutu / Scanpix
«Suurärimehest Trump ei aita kindlasti elu- ja töökoha kaotanuid, sest tema silmis ei ole need inimesed aitamist väärt. Teda ei huvita, et selliseid olemas on, pigem ta hävitaks nad. Tuleb olla valmis, et ta võtab ära sotsiaalsed garantiid nendelt, kes ei suuda teatud teenuste eest tasuda ja end ise ülal pidada. Trump on sotsiaaldarvinist, kelle arvates ei ole nõrgemad elu ja kaitsmist väärt, sest tema seisukoht on, et kui ei oska ega jõua võidelda ja konkurentsis vastu pidada, siis tuleb surra. Ta läheb üle laipade,» sõnasid abiorganisatsioonide esindajad.
USAs on umbes 1,6 miljonit kodutut, neist 44 protsendil on samas olemas töökoht.
USA linnaarengu ameti statistika kohaselt on kodutud eelkõige meessoost, mõne vähemugrupi liikmed, vanemad kui 31 eluaastat ja ilma perekonnata. Üle 40 protsendil kodututest on kas vaimse või füüsilise tervisega probleeme.
Kodutute ööbimiskohtades olevatest inimestest on suur osa valgenahalised ja lapsed ning vanemate lahutuse või pereprobleemide tagajärjel kodust ära jooksnud noored.
Sotsiaaldarvinism, mis tekkis 19. sajandil ja mille aluseks on inglase Charles Darwini evolutsiooniteooria, selgitab ühiskonna arengut loodusliku valiku ja olelusvõitluse abil. Ühiskonnas valitsev ebavõrdsus, konkurents ning majanduslik ja poliitiline rõhumine on selle järgi paratamatus.


description: Euroopa Liidust lahkumise protsessi käivitamine on Londoni otsustada, ütles Euroopa Komisjoni pressiesindaja pärast Briti kohtu otsust, mis võib menetluse alguse edasi lükata.

title: May: Brexiti ajakava kohtuotsuse pärast ei muutu

maintext:
«Ajastamine on Briti võimude asi,» ütles pressiesindaja Mina Andreeva pärast seda, kui Briti peaminister Theresa May helistas komisjoni presidendile Jean-Claude Junckerile, et informeerida teda kohutotsusega tekkinud olukorrast.
«President (Juncker) rõhutas eraldi, et austab Ühendkuningriigi õiguslikku ja põhiseaduslikku korda,» lausus Andreeva.
«Meil pole rohkemat kommenteerida ning lisaks me ei spekuleeri Suurbritannia ajagraafiku asjus,» lisas esindaja.
«Tegemist oli võrdlemisi lühikese telefonikõnega,» ütles Andreeva, kui tal paluti telefonikõnet iseloomustada.
Suurbritannia kõrgem kohus otsustas eile, et valitsus ei saa alustada menetlust EL-ist lahkumiseks parlamendi heakskiiduta. May teatas pärast otsust, et tahab jätkuvalt käivitada ühendusest väljaastumiseks vajaliku Lissaboni leppe artikli 50 hiljemalt 2017. aasta märtsi lõpuks.
Valitsus lubas kohtuotsuse vaidlustada. Selle jõusse jäämisel võib parlamendis toimuda Brexiti üle debatt, mille pikalevenimise tagajärjel on tõenäoline, et valitsus ei saa märtsi lõpuks menetlust käivitada.


description: Pakistani lõunaosas Belutšistani provintsis hukkus laupäeval ühes sufi pühamus aset leidnud plahvatuses vähemalt 25 ja sai kannatada üle 35 inimese, teatasid ametnikud.

title: Pakistanis hukkus pühamuplahvatuses vähemalt 25 inimest


description: Brüssel kritiseeris täna avalikustatud raportis Türgit tagasimineku eest demokraatia, õiguste ja seadusliku korra valdkondades pärast putšikatset 15. juulil.

title: EL-i raport kritiseerib Türgit demokraatia vähenemise eest

maintext:
«On aeg, et Ankara ütleks meile, mida nad tegelikult tahavad,» sõnas Euroopa Liidu laienemisvolinik Johannes Hahn. «See on nii nende, kui ka EL-i tõsiseltvõetavuse testiks.»
EL-il on tõsised mured riigipöördekatsele järgnenud karistusmeetmete pärast, lisas ta.
«Türgi kui kandidaatriik peab täitma kõrgeimaid standardeid, millele pühenduda, ning nendes ei või olla mingeid kompromisse. Tänavuses raportis rõhutame Türgi tagasiminekut seadusandliku korra ja põhiõiguste küsimustes,» ütles Hahn Euroopa Parlamendi komiteele Brüsselis.
Ankara sammud surmanuhtluse taastamisel ei ole samuti vastavuses Türgi ametlikule soovile saada Euroopa Liidu liikmeks, väitis volinik.
Samal ajal kiideti raportis Türgi jõupingutusi riigi rannikult Euroopasse suunduvate põgenike arvu vähendamisel. Ka kiideti Türgi samme täita kriteeriume viisavabaduse kehtestamiseks Türgi kodanikele EL-is.
Türgi liitumiskõnelused algasid 2005. aastal.


description: Jaanauris 2017 uueks USA presidendiks saava vabariiklase Donald Trumpi nimi eemaldatakse New Yorgis Manhattanil Upper West Side’is asuvalt kolmelt kõrghoonelt, milles on korterid.

title: Video:Trumpi nimi eemaldatakse kolmelt Manhattani hoonelt

maintext:
Riverside Boulevardil majades 140, 160 ja 180 on kokku 1325 korterit ning neilt eemaldatakse majaelanike nõudmisel Trumpi nimi, edastab nytimes.com.
Nende majade elanike teatel solvasid neid Trumpi äärmuslikud seisukohad naiste, sisserändajate ja liberaalide kohta.
Need kolm hoonet, mis jäävad 66. ja 69. tänava vahele, ei kuulu enam Trumpile, vaid need ostis 2005. aastal Chicago kinnisvarafirma Equity Residential 809 miljoni dollari eest.
Trump on New Yorgis tegelenud pikaajaliselt kinnsvaraga ja arendustega, talle kuuluvad seal mitmed hooned, kaasa arvatud Trump Tower.
Equity Residential jättis pärast majade omandamist hoonetele nime Trump Place, kuid möödunud aasta oktoobris olukord muutus, sest elanikud esitasid petitsiooni, millega nõuti vabariiklasest presidendikandidaadi nime eemaldamist.
«Trump Place nime kandvatelt hoonetelt, mis asuvad aadressidel 140, 160, 180 Riverside Boulevard, eemaldatakse Trumpile viitav nimi. Meie eesmärgis on olla neutraalne ning see sobib nii praegustele kui tulevastele elanikele,» teatas kinnsivarafirma esindaja Mary Pawlisa.
Equity Residential investorite ja avalike suhete asepresidendi Martin McKenna sõnul ei oska ta öelda, kas Trumpi nime eemaldamine mõjutab inimeste soovi neisse majadesse vabadele üüripindadele elama asuda.
Equity Residentialil on New Yorgis, Bostonis, Seattle’ is, Washingtonis ja Lõuna-Californias umbes 80 000 korterit. Tegemist on piirkondadega, mille elanikud eelistasid hiljutistel presidendivalimistel demokraadist kandidaati Hillary Clintonit.
McKenna sõnul on tegemist suurlinnade ja alaga, mis on avatud 24/7 äriks.
Trumpi nime eemaldamise algatanud elanik Linda Gottlieb sõnas, et nad võitsid.
«Me saime võidu. Kasutasime oma protestijõudu öeldes, et meile ei meeldi elukohal Trumpi nimi. Nime eemaldamine on nagu kevadine suurpuhastus,» teatas filmirežissöör ja produtsent Gottlieb.
Equity Residential juhi Sam Zelli sõnul ei mänginud selles rolli elanike nõudmine Trumpi nimi eemaldada, vaid firma langetas sellekohase otsuse ise.
Zelli sõnul vestles ta Donald Trumpiga nimeemaldamise teemal umbes üks aasta tagasi, kuid nad ei tahtnud valimiskampaania ajal muutust teha.
McKenna teatel oli neil Trump Organizationiga nimekasutuse leping, kuid see on nüüdseks lõppenud.
Riverside Boulevard hooned, mis kandsid Trumpi nime.


description: USA Hawaii osariigi vanglaülem tunnistas, et näitas kinnipeetavatele enda loodud häbiteraapia ettekäändel vägivaldseid erootilisi filme, vahendab Guardian.

title: USA vanglaülem näitas teraapia ettekäändel kinnipeetavatele vägivaldset pornot

maintext:
Kauai segavangla naiskinnipeetavad kurtsid juba 1990date keskpaigas, et selle komandant Neal Wagatsuma sunnib neid vägivaldset pornot vaatama ja seejärel kirjeldama oma mineviku seksuaalkogemusi- seda ka filmiti.
Ametliku süüdistuse tema vastu esitas vangla sotsiaaltöötaja Carolyn Ritchie aga alles 2014. aastal.
Wagatsuma nimetas seda mitte väärteoks vaid osaks enda loodud uudsest teraapiast. «Häbiteraapia tähendab, et inimesed räägivad sügaval eneses peituvatest asjadest,» sõnas ta. «Jagavad oma elu ja kõike muud, mis neid häirib.»
Wagatsuma, kellest sai Kauai vanglaülem 1992. aastal, oli «teraapia» käigus ka kinnipeetavate peale karjunud ja kasutanud solvavaid sõimusõnu. «Ma ei karju nende peale põhjuseta,» sõnas ta. «Tegu on nuhtlusega. See on hea asi, sest nad tuleb vale käitumise eest vastutusele võtta.»
Komandandi sõnul lõi ta uudse meetodi eelneva kogemuseta või psühholoogiaalaste teadmisteta, sest tal oli nii palju elukogemust. «Enne riigitöö alustamist oli mul väga raske elu,» ütles ta, kutsudes ennast kohanemisvõimetuks.


authors:
Evelyn Kaldoja
Välisuudiste Toimetuse Juhataja
Peeter Tali

description: Samal ajal, kui Eestis arutatakse maksumuudatusi, maadlevad nii riigikantselei kui ka välis- ja kaitseministeeriumi ametnikud mõningatest ingliskeelsetest väljaannetest välismeedias levima hakanud kuulujutuga, justkui tuleks siin võimule Kremli-meelne valitsus.

title: Ametnikud tõrjuvad jutte idapöördest

maintext:
Postimehe andmeil on just need jutud põhjus, miks esimese sõnumina tuli koalitsioonikõnelustelt kinnitus, et jätkatakse kindlalt senisel välis- ja julgeolekupoliitilisel kursil. Ka saadetud seetõttu vaata et üleöö Washingtoni asju selgitama kaitseminister Hannes Hanso (SDE) – praeguse valitsuse olulise taseme ministrina, kelle partei kuulub ka järgmisse võimuliitu.
Üks Eesti valitsuskriisi esimesi pikemaid kajastusi ilmus 7. novembril New York Timesis. Selle kandvate teemade seas on väidetav avang, mille võimuvahetus annab Keskerakonnale, millel, nagu laia rahvusvahelise levikuga lehe lugejaile meenutatakse, on pikaajalised sidemed Vladimir Putini Ühtse Venemaaga.


description: Eile hommikuks olid Atlandi ookeani läänekaldalt eurooplastele seedimiseks jõudnud kaks otseselt julgeolekupoliitikasse puutuvat sõnumit.

title: Trumpi tuules kutsutakse Euroopat meelt parandama


description: Presidendiks kandideerivad demokraatide Hillary Clinton (69) ja vabariiklaste Donald Trump (70). Valimisküsitluste alusel on eelis Clintonil, kuid Trumpi võitu pole välistanud keegi.

title: Clinton vs Trump: ameeriklased hääletavad

maintext:
Esimesena sulguvad Eesti aja järgi kell 2 valimisjaoskonnad Georgias, Indianas, Kentuckys, Lõuna-Carolinas, Vermontis ja Virginias. Sellele järgnevad kaks jaoskondade sulgemise lainet - Eesti aja järgi kell 3 ja 4 hommikul - mille möödudes on jaoskonnad sulgunud 30 osariigis ja Washingtoni linnas.
Eelhääletamise võimalust kasutas pea 45 miljonit inimest. Floridas osales eelhääletusel rekordilised 6,4 miljonit valijat - rohkem kui kõikides teistes osariikides ja ligikaudu pool osariigi 13 miljonist valijast. Aktiivsus oli tavatult suur ka valimisjaoskondades.
Floridas eelhääletanutest pea 2,6 miljonit olid demokraadid ja pea 2,5 miljonit vabariiklased. Sellega on Clintoni eelis Trumpi ees umbes 88 000 häält ehk umbes pool demokraatide edust 2012. aasta presidendivalimistel.


authors:
Afp Bns
Foto
Andrew Harnik Ap Scanpix

description: USA president Barack Obama andis eile Valges Majas 21 inimesele üle Ühendriikide kõrgeima tsiviilautasu ehk presidendi vabaduse medali.

title: Vaata, kes said Obamalt presidendi vabaduse medali

maintext:
Presidendi Vabadusmedal on austusavaldus ideele, et meil kõigil, olenemata sellest, kust me tuleme, on võimalus muuta seda riiki paremaks, ütles president Barack Obama avalduses.
«Alates teadlastest, filantroopidest ja teenistujatest ning lõpetades aktivistide, sportlaste ja kunstnikega, need 21 üksikisikut on aidanud viia Ameerikat edasi, inspireerinud miljoneid inimesi kogu maailmas,» ütles Obama.
Presidendi Vabadusmedali saajate hulgas on filminäitlejad Tom Hanks, Robert De Niro ja Robert Redford, koomik ja telesaate juht Ellen DeGeneres. kultuuriikoon Diana Ross, muusikalegend Bruce Springsteen, stsenarist ja produtsent Lorne Michaels, korvpallitähed Michael Jordan ja Kareem Abdul Jabbar, filantroobid Bill ja Melinda Gates, arhitekt Frank Gehry, kunstnik Maya Lin, füüsik Richard Garwin ja matemaatik Margaret Hamilton.
Autasu võtavad vastu:
Näitleja Robert Redford. FOTO: NICHOLAS KAMM/AFP/Scanpix
Melinda ja Bill Gates. FOTO: Andrew Harnik/AP/Scanpix
Näitleja Tom Hanks. FOTO: Andrew Harnik/AP/Scanpix


description: Austraalia transporditurvalisuse büroo avaldas uue tehnilise raporti lennufirma Malaysia Airlines kahe ja poole aasta taguse õnnetuslennu MH370 kohta, mille kohaselt oli lennuk enne India ookeani kukkumist pilootideta.

title: Malaysia Airlinesi lend MH370 oli õnnetusse sattudes pilootideta

maintext:
Nüüdne raport, mis põhineb satelliidiandmetel, kinnitab varasemalt välja käidud väidet, et Boeing 777 ei juhitud kui kütus otsa lõppes ja ta suurel kiirusel merre sööstis, edastab The Independent.
Varem käisid selle lennuõnnetuse uurijad välja teooria, et piloodid juhtisid lennuki teadlikult ookeani, sellele viitavad kahjustused lennuki tiivaosal, kuid nüüdne uuring seda ei kinnitanud. Sellest rääkis ka maailma üks juhtivamaid lennuõnnetuste uurijaid Larry Vance Austraalia päevapoliitilises saates «60 Minutes».
Uue raporti kohaselt on Malaysia Airlinesi kadunud lennukit otsitud valedest paikadest, kuna see võis kukkuda senisest otsingualast kaugemale.
Austraalia transporditurvalisuse büroo korraldab konverentsi, milles arutatakse, kas laiendada India ookeanis MH370 lennuki otsimise ala.
Boeing 777 oli teel Kuala Lumpurist Pekingisse, kui 8. märtsil 2014 koos 239 reisija ja meeskonnaliikmega kadus. India ookeani äärsetelt aladelt on leitud sellest lennukist 20 osa, mille tõttu oletatakse, et lennuk kukkus ookeani. Samas ei ole lennuki viimaste koordinaatide järgi otsimine tulemusi andnud.


description: Jaapanis pani mees tüli puhkemise järel restoranis põlema oma tüdruksõbra, teatas kohalik meedia.

title: Jaapanis pani mees restoranis põlema oma tüdruksõbra

maintext:
Meedia kirjutas politseiallikatele tuginedes, et Tokyos Ibaraki prefektuuris nägid inimesed 52-aastast iraanlasest meest valamas vedelikku oma 36-aastasele filipiinlannast tüdruksõbra peale ning seejärel teda süütamas.
Töötajad kutsusid kiirabi ja ütlesid telefonikõnes dispetšerile, et inimesed põlevad. Paar toimetati raskete põletushaavadega haiglasse ning mõlemad on teadvuseta, teatas riiklik telekanal NHK. Vahejuhtumi hetkel oli restoranis mitu inimest, kuid keegi teine viga ei saanud. Politsei käsitleb juhtunud mõrvana.
Politsei nõustas paari enne vahejuhtumit püsima üksteisest eemal. Paaril olid erimeelsused ühise lapse asjus, teatas Kyodo News.


description: Vene presidendi Vladimir Putini sõnul on nii tema kui USA riigipeaks valitud Donald Trump huvitatud suhete normaliseerimisest Moskva ja Washingtoni vahel.

title: Putin: Trump kinnitas tahet normaliseerida suhted Venemaaga

maintext:
Putin ütles pühapäeval Peruu pealinnas Limas pärast Aasia ja Vaikse Ookeani Majanduskoostöö (APEC) tippkohtumist korraldatud pressikonverentsil, et Trump "kinnitas oma kavatsust normaliseerida suhted Venemaaga" nende hiljutises telefonivestluses. Vene president lisas, et tema avaldas samasugust soovi.
Putini sõnul on enamikes riikides suur vahe "valimiseelsel retoorikal ja tegelikul poliitikal" ning saab näha, kui hästi olukord areneb USA-s ja kui edukalt suudab Trump lahendada Ühendriikide ees seisvaid väljakutseid.
Vene president kommenteeris ka oma lühikest jutuajamist USA president Barack Obamaga, märkides, et nad mõlemad möönsid, et dialoog USA ja Venemaa vahel on olnud raske. Putin lisas, et tal oleks hea meel Obamat Venemaal vastu võtta.


description: Uus-Meremaa toibub saareriiki kohaliku aja järgi ööl vastu esmaspäeva tabanud tugevast maavärinast magnituudiga 7,8. Jätkuvaid päästetöid raskendasid eile tugevad tormituuled ja paduvihm. Saareriigi ajaloo ühele võimsamale maavärinale, mis nõudis kaks inimelu, oli eilseks järgnenud ka 1200 järeltõuget.

title: Uus-Meremaa taastub võimsast maavärinast


description: Lõuna-Korea rannavalve tulistas esmakordselt kuulipildujatest Hiina laevu, mis püüdsid ebaseaduslikult Korea vetes kala, ütles ametnik täna.

title: Lõuna-Korea tulistas kuulipildujatest Hiina kalalaevu

maintext:
Eile aset leidnud juhtumis keegi surma ei saanud. Tegemist oli esimese taolise vahejuhtumiga pärast rannavalve avaldust oktoobris, et kavatseb Hiina traalerite vastu kasutada agressiivsemat tulirelvapoliitikat.
Vaidlused ebaseadusliku kalapüügi ümber varjutavad Lõuna-Korea ja Hiina suhteid juba aastaid. Lõuna-Korea ja Hiina kalurite vahel on toimunud arvukalt kokkupõrkeid.
Kõrge rannavalveametniku Kim Jung-Shiki sõnul tuli tulistamise käsk vastasseisus umbes 30 Hiina kalurilaevaga, mis püüdsid seadusvastaselt kala Kollases meres Lõuna-Korea ja Põhja-Korea merepiiri lähistel. Kaks kalurilaeva arestiti.
«Nad üritasid meie laevu rammida, kuigi olime neid korduvalt hoiatanud,» lausus Kim uudisteagentuurile Yonhap. «Arvasin, et meie isikkoosseis satub ohtu, kui luban vastupanul jätkuda; seetõttu kasutasime meeskonna teenistusrelva.»
Esimesed valangud tulistati õhku, kuid hiljem anti meeskonnale käsk tulistada otse rannavalve suunas liikuvate Hiina laevade vööri.
Soul tahab, et Peking kutsuks oma kalalaevastikku korrale, mis siseneb Hiina tarbimise rahuldamiseks aina sagedamini Lõuna-Korea vetesse. Varasemalt liikusid piirkonnas väikesed puidust alused, kuid nende kohalolu tolereeriti, sest Souli prioriteediks oli kaitse Põhja-Korea võimaliku sissetungi eest.
Viimastel aastatel asendusid väikealused suurte terasest traaleritega. Need veavad enda järel raskustega kalavõrku, mis haarab endasse enamiku ettejäävast.


description: «Kui uurida islami kõige sügavamaid põhitõdesid, siis leiab sealt demokraatia südame,» ütleb Maroko Soome saatkonna nõunik ja juht Mohamed Zerktouni kindlalt. Ta on veendunud, et nende vahel ei ole vähimatki vastuolu.

title: Maroko õpetab imaamidele mõõdukat islamiusku


description: India põhjaosas sõitis eile varahommikul rööbastelt maha reisirong, surma sai vähemalt 119 ja vigastada üle 150 inimese.

title: PILTUUDIS: India rongitragöögias sai surma üle saja inimese


authors:
Afp Bns
Reuters Scanpix

description: Venemaa interneti teenusepakkujad alustasid täna USA sotsiaalmeedia keskkonna LinkedIn blokeerimist.

title: Venemaa blokeeris ligipääsu LinkedIn veebikeskkonnale


description: Soome rajab võitluseks niinimetatud hübriidohtude vastu uue rahvusvahelise keskuse, mis on avatud Euroopa Liidu ja NATO liikmetele ning keskendub eeskätt desinformatsioonile ja radikaliseerumisele, teatasid ametiisikud täna.

title: Soome loob Venemaa inforünnakute vastu hübriidohtude keskuse

maintext:
Ohtude seas, millega Helsingisse loodav keskus tegelema hakkab, on Venemaa desinformatsioonioperatsioonid ja äärmusrühmituse ISIS uued taktikad. Liikmesriikide teavitamiseks kasutatakse Euroopa ekspertide võrku.
«Eesmärk on suurendada vastupanuvõimet ja valmistada osalejaid ette hübriidohtude vastu,» ütles Soome peaministri büroo ELi osakonna juhataja Jori Arvonen Euroopa uue hübriidohtude kompetentsikeskuse loomisest teatades.
Arvoneni sõnul on Soome algatusele avaldanud toetust ELi välisteenistus, NATO sekretariaat ning USA, Saksamaa, Prantsusmaa, Ühendkuningriik, Hispaania ja Itaalia. Esialgu on siiski veel vara rääkida sellest, millised riigid on ametlikult valmis keskust rahastama, lisas Arvonen.
Järgmisel aastal loodava keskuse esialgne eelarve on umbes kaks miljonit eurot, millest enamiku eraldab Soome.
Eesti toetab keskuse loomist
Soome teatas hübriidoivakeskuse loomise kavast juba varem. Pärast septembrikuist Euroopa Liidu kaitseministrite kohtumist Bratislavas ütles kaitseminister Hannes Hanso Postimehele, et Eesti nagu ka paljud teised ühenduse liikmesmaad toetavad Soome taolist kava.
«Ma ei saa praegu öelda, kas me hakkame sinna kohe oma eksperte saatma, aga igatahes me toetame seda protsessi,» ütles kaitseministri ametist lahkuv Hanso vastuseks küsimusele, kas Eesti võiks keskusega liituda.


authors:
Reuters Pm
Foto
Evan Vucci Ap Scanpix

description: Suurbritannia vastas eitavalt Donald Trumpi pretsedenditule avaldusele, et Nigel Farage võiks saada Ühendkuningriigi suursaadikuks Washingtonis, kirjutab Reuters.

title: Suurbritannia Trumpile: Farage`i jaoks ei ole vaba kohta

maintext:
Trump, kes kohtus oma valimisvõidu järel enne kõiki EL-i juhte just Farage`iga, säutsust Twitteris, et paljud inimesed sooviksid näha just Farage`i Suurbritannia suursaadikuna USAs.
Peaminister Theresa May, kes õnnitles Trumpi valimisvõidu puhul, andis ebadiplomaatilisele avaldusele kiire vastuse: «Vabu kohti ei ole. Meil on juba Ühendriikides suurepärane suursaadik olemas.»
Tänapäeval on äärmiselt ebatavaline, et riigijuhid jagavad välisriikidele soovitusi selle osas, keda nad suursaadikuna näha sooviksid.
Farage, kes on aastakümneid viljelenud Brexiti-poliitikat ja aitas endisel peaministril David Cameronil juunikuist Brexiti referendumit ellu viia, pidas ka Trumpi kampaaniaüritusel USAs kõne ja külastas presidenti pärast valimisvõitu.
Ühendkuningriigi Iseseisvuspartei juhi ja ühe Brexiti võtmefiguurina on Farage korduvalt vihastanud Euroopa Liidu juhte, öeldes muuseas, et liitu juhib kari idioote. Tema sõnul tuli Trumpi pakkumine talle täieliku üllatusena, kuid märkis, et Trump mõistab usaldust nagu need rentslipoliitikud kunagi mõistma ei hakka.
«Ma olen heas positsioonis, et aidata president Trumpi. Maailm on muutunud ja ka Downing Streetil oleks aeg seda teha,» sõnas Farage artiklis Breitbarti uudisteväljaandele Briti valitsusele viidates.


description: Itaalia keskosas leidis neljapäeva varahommikul aset 5,0 magnituudine maavärin, teatas USA geoloogiateenistus (USGS).

title: Itaalia keskosas leidis taas aset maavärin

maintext:
Kohalike võimuesindajate sõnul pole esialgu suurematest kahjudest teatatud.
Seismoloogide informatsiooni kohaselt asus tõuke kese umbes 50 kilomeetri kaugusel Perugiast kagus ja vaid kümne kilomeetri sügavusel.
Viimati värises maa samas piirkonnas pühapäeval ning põhjustas laialdasi purustusi Norcia väikelinnas ja selle ümbruses.
Itaalia kesk- ja lõunaosa pühapäeval raputanud 6,6 magnituudisele maavärinale on järgnenud umbes 1100 järeltõuget, kinnitas teisipäeval riiklik geofüüsika ja vulkanoloogiainstituut. Tegemist oli viimase 36 aasta võimsaima maavärinaga Itaalias. Maa-aluste tõugete kese asus keskaegse Norcia linna lähedal.
Kuigi keegi surma ei saanud, jättis maavärin peavarjuta üle 22 000 inimese.
Peaminister Matteo Renzi lubas, et kogu piirkond ehitatakse uuesti üles, kuid ta hoiatas, et see võib aega võtta.


authors:
Inna-Katrin Hein
Foto

description: Jaanuaris 2017 uueks USA presidendiks saava kinnisvaramagnaadi Donald Trumpi ja ta pereliikmete turvamine maksab väidetavalt rohkem kui üks miljon dollarit päevas.

title: New York kulutab Trumpi ja ta pere turvamisele üle ühe miljoni dollari päevas

maintext:
CNNi teatel vastutavad Trumpi, ta pere ja talle kuuluvate hoonete, näiteks Trump Toweri turvamise eest New Yorgi linnavõimud, kelle teatel on kulutused kõrged, kuna turvajaid ja turvatavaid kohti on mitmeid, kaasa arvatud USA julgeolekuteenistus.
New Yorgi linnapea Bill de Blasio sõnas pressikonverentsil, et «linnal ei ole varasemast kogemust presidendiga, kes on seal pidevalt».
Linnapea de Blasio teatel ei ole neile Trumpi edaspidised plaanid veel teada, kuid järgnevad 65 päeva enne ametivande andmist, mis toimub Washingtonis, on ta kindlasti New Yorgis.
«Me ei ole varem puutunud kokku olukorraga, et Manhattanist on saanud poliitikakeskus. Kuna president on kohal, siis tuleb rakendada vastavaid turvameetmeid, mis nõuavad lisaressursse. Selle tõttu oleme pidanud keskvõimuga läbirääkimisi lisaraha saamiseks,» teatas linnapea.
Trumpi meeskonna teatel ei koli Melania Trump ja kümneaastane poeg Barron Trump kohe pärast Donald Trumpi presidendiks saamist Valgesse Majja, kuna poiss õpib New Yorgi koolis. New York peab tagama presidendi naise ja poja julgeoleku.
CBS News andmetel on Trump Toweri juurde juba paigaldatud lisaks New Yorgi politsenikele betoontõkked ja politsei eriüksus valvesse. Trump Toweri valvamist juhib julgeolekuteenistus.
New Yorgi politsei terrorismivastase võitluse asejuhi John Milleri teatel on Donald Trumpi julgeoleku tagamine suur väljakutse.
«Meil tuleb korraga tegeleda kahe asjaga, tagada USA presidendi turvalisus kui ta on New Yorgis, praegusel juhul varsti presidendiametisse astuja turvalisus ning jälgida Trump Toweri, mis praegusel hetkel on meie jaoks maailma keskpunkt, juures toimuvat ja ennetada ohuolukordi,» selgitas asejuht.
New Yorgi linn sai USA keskvõimudelt esimesel poolaastal kohalike ja välisriikide poliitikute turvamiseks 26 miljonit dollarit, nädalased turvamiskulutused olid 500 000 dollarit. Eelkõige kasutati seda summat ÜRO peakorteris toimuvate sündmuste ja töötajate kaitseks.


description: Alaska polaarjoonealadele saabub sel reedel kaks kuud ehk 64 päeva kestev polaaröö, mille tõttu Barrow´ (inuittide keeles Utqiaġvik)  elanikud näevad päikest alles 22. jaanuaril 2017.

title: Alaskal Barrow’s näeb järgmisel korral päikest 22. jaanuaril


authors:
Cnn Pm
Reuters Scanpix

description: Donald Trumpi meeskonna koostatud lekkinud memost ilmnes, et uus president alustab juba esimesel tööpäeval USA kaubandussuhete muutmise protsessi, vahendab CNN.

title: Trump alustab juba esimesel tööpäeval kaubandusreformiga


description: 1994. aasta aprillipühapäeval, mil Lõuna-Aafrika Vabariigis loeti riigi esimeste vabade valimiste hääli, võtsid Nobody-nimelise linnakese elanikud kinni Sinna Mankwaneks kutsutud naisterahva ja sidusid ta käte ümber bensiiniga niisutatud kummi, kirjutab New York Times.

title: AJAPEEGEL. Nõidusega valgete vastu: etnilised pinged ja apartheid


authors:
Interfax Bns
Reuters Scanpix

description: Vene-Türgi valitsustevaheline komisjon hakkab lähitulevikus arutama Vene S-400 õhutõrjesüsteemide võimalikku müüki Ankarale, ütles täna föderaalse sõjalistehnilise teenistuse ülem Aleksandr Fomin.

title: Vene-Türgi komisjon arutab õhutõrjesüsteemide müüki Ankarale


description: USA presidendiks valitud Donald Trump tegi eile teatavaks Valge Maja personaliülema ning oma peamise strateegi ja nõuandja nimed. Viimaseks nimetati Stephen Bannon (62).

title: Kes on Trumpi peastrateeg Bannon?

maintext:
Kui Trumpi soov on jätkuvalt pöörata Washingtonis kõik pea peale, siis Bannon on selleks õige valik, kirjutab The Telegraph.
«Kui kusagil migagi plahvatab või põleb, siis tõenäoliselt näete selle läheduses Steve'i, tikud peos,» ütles Bannoni veebilehe Breitbart poliitikatoimetaja Matthew Boyle.
Bannon kasvas üles vaeses peres Norfolkis, Virginia osariigis. Teenis mereväes. MBA omandas Harvard Business Schoolist, pärast mida sai tööle Goldman Sachs'i. 1990. aastal lahkus sealt, et üles ehitada enda investeerimisfirma koos paari endise kolleegiga ja nii sündiski Bannon & Co.
1990. aastate lõpus liikus ta edasi Hollywoodi, näiteks oli ta produtsent 1999. aasta filmile «Titus», kus peaosa mängis Anthony Hopkins ja mis nomiteeriti ka Oscarile. Ta hakkas ka ise filme tegema, spetsialiseerudes poliitilistele lugudele, mis olid inspireeritud 11. septembri rünnakutest ja Jimmy Carteri presidendiks olemise ajast.
«Ma olen pärit sinikraede perest, kes olid iirlastest katoliiklased, toetasid Kennedyt, ametiühinguid ja demokraate,» ütles Bannon Bloombergile.
«Poliitiliseks muutusin ma alles siis, kui ma teenistuses olin ja nägin, kui halvasti Jimmy Carter oma ülesannetega hakkama sai. Minust sai Reagani austaja. Ja seda olen ma siiani.»
«Mis mind aga kogu valitseva eliidi vastaseks muutis, oli hetk, kus ma tulin 2008. aastal pärast Aasias äri ajamist USAsse tagasi ja nägin, kuidas Bush oli nagu Cartergi kõik ----- keeranud. Kogu riik oli katastroofi äärel.»
2004. aastal tegi ta Reaganit ülistava dokumentaali «In the Face of Evil» ja sattus sellega ameerika parempoolsete huviorbiiti. Ta hakkas tihti figureerima Fox Newsi kanalil ja tegi dokumentaalfilmi Sarah Palinist.
Poliitikasse sukeldudes ta muutus. Bannoni veebilehte Breitbart, mis kogub kuus ligi 21 miljonit klikki, kirjeldatakse kui platvormi inimestele, kelle jaoks Fox News jääb liiga poliitiliselt korrektseks ja viisakaks.
Abielus on ta kolmandat korda. Tema teine naine Mary Louise Piccard süüdistas meest koduvägivallas ja antisemiitlikus propagandas.
«Ta ütles, et talle ei meeldi, et juudid kasvatavad oma lastest vinguvad jõmpsikad ja ta ei tahtnud, et tüdrukud läheksid juutidega koos kooli.»
Augustis sai Bannonist Trumpi kampaaniajuht, mida tervitas ka Louisiana eest senatisse kandideerinud endine Ku Klux Klani juht David Duke.
Bannon tundub nautivat vastuolusid ja teda teatakse märatsejat ja see stiil Trumpi ära võlus.
«Paljud endised Breitbart Newsi töötajad kardavad Bannonit,» kirjutas endine Breitbarti toimetaja Ben Shapiro. «Bannon on sisuliselt Trumpi targem versioon ja agressiivne eneseupitaja,» lisas ta.


description: Türgi kaguosas, peamiselt kurdidega asustatud Diyarbakiris sai täna politseihoone juures aset leidnud plahvatuses kannatada umbes 20 inimest, teatasid julgeolekuallikad.

title: Türgi kaguosas sai plahvatuses kannatada umbes 20 inimest

maintext:
Plahvatus toimus vaid mõni tund pärast seda, kui politsei võttis vahi alla riigi peamise kurdimeelse partei kaks liidrit ja 11 parlamendisaadikut.
Politsei võttis Rahvademokraatliku Partei (HDP) ühe kaasesimehe Selahattin Demirtase kinni täna varahommikul Diyarbakiris, teine kaasesimees Figen Yuksekdag vahistati Ankaras.
Uudisteagentuuri Anatolia teatel toimusid vahistamised osana terrorijuurdlusest.
Telekanal NTV ütles, et HDP kaasesimehi süüdistatakse keelustatud Kurdistani Töölispartei (PKK) propaganda levitamises.


authors:
Vaidas Saldžiūnas
Foto
Mindaugas Kulbis Ap Scanpix

description: Endine politseinik, kes juhib valitsust, mahehäälne ja natuke abitu aednik, kes juhib parlamenti, vandenõuteoreetik, kes on parlamendi julgeoleku- ja kaitsekomisjoni eesotsas. Kõigi nende üle valvab oligarh, keda peetakse halliks kardinaliks ja tõeliseks niiditõmbajaks.

title: KOHALIK VAADE: Endine politseijuht jääb Leedus halli kardinali varju


description: Vene president Vladimir Putin õnnitles Donald Trumpi valimisvõidu puhul, kirjutab New York Daily News.

title: Putin ja õigeusu kirik õnnitlesid Trumpi

maintext:
Vene president väljendas arvamust, et konstruktiivse dialoogi ehitamine Moskva ja Washingtoni vahel, mis põhineb vastastikusel austusel, on kasulik nii mõlemale riigile kui rahvusvahelisele üldsusele.
Trumpi on kritiseeritud lähedaste suhete tõttu Putiniga ning Venemaad on süüdistatud ka USA valimistulemuste mõjutamises.
Ühendriikide valimised leidsid Venemaal nii suurt kajastust, et vähemalt üks uudisteankur naljatles, et Moskva elanikud otsivad Trumpi poolt hääle andmiseks hääletuspunkte.
Paljud kurtsid aga, et Kremli juhitud meedia pühendas USA valimistele rohkem aega, kui Vene riigiduuma valimistele kaks kuud tagasi.
Vene meedia on tõepoolest üldiselt Trumpi suhtes helde olnud ning võtnud Hillary Clintoni suhtes palju karmima joone, keda peetakse Kremli vanaks vastaseks, kes ilmselt oleks asunud riigiga suhteid pingestama.
«Clinton ümbritseks meid tuumarakettidega,» hoiatas üks Vene ajaleht.
Duumasaadik Vadim Tjulpanov sõnas Moskva Life Newsile, et ameeriklased on väsinud agressiivsetest juhtidest ning Trumpi võit võib viia osapoolte koostööni. Tema sõnul oli ebaaus, et Ameerika eliit üritas maalida Trumpist pilti kui Venemaa nukust.
Ka Moskva Patriarhaat loodab, et Donald Trumpi võidul on rahvusvahelisele olukorrale positiivne mõju.
«Aeg näitab, kas ta saab oma lubadusi ka teoks teha. Aga tema valimisega on lootus rahvusvaheliste suhete paranemisele,» ütles intervjuus kiriku esindaja.


description: Prints Harry tüdruksõber Meghan Markle on sattunud meedia väärkohtlemise ja ahistamise ohvriks, teatas Kensington Palace täna.

title: Prints Harry mõistis hukka oma tüdruksõbra ahistamise -

maintext:
Kuuldused sellest, et prints Harry ameerika näitlejannaga kohtamas käib, hakkasid levima sel kuul. Avaldus kinnitas, et paar on tõesti juba mõned kuud koos olnud ning teatas, et pole õige, et preili Markle`ile meedia poolt selline kohtlemine osaks saab.
Avalduses seisis ka, et prints ei astu tihti kõmuajakirjanike välja mõeldud lugude tõttu ametlikke samme, kuid praegusel juhul on piir ületatud.


authors:
Ap Interfax Bns
Ap Scanpix

description: Venemaa töötab välja uusi relvi, et tagada strateegiline tasakaal, ütles president Vladimir Putin täna Sotšis sõjaväejuhtide ja relvatöösturitega kohtudes.

title: Putin: Venemaa töötab välja uusi relvi

maintext:
Venemaa püüab arendada nüüdisaegset relvatehnoloogiat, töötades välja laser-, ülehelikiireid ja robotrelvi, ütles Putin.
President ei maininud ühtki konkreetset relvaprogrammi, kuid sõjaväeametnikud on rääkinud tööst ballistiliste rakettide uute lõhkepeade kallal, mis suudaksid teel sihtmärgi poole vaenlase kaitse eest kõrvale põigata. Juttu on olnud ka lennukitel kasutatavatest laserrelvadest.
Putini sõnul täidab Venemaa uusi relvi välja töötades rahvusvahelisi kohustusi.
«Perspektiivikaid relvasüsteeme luues järgime vankumatult rahvusvahelisi kohustusi, mille Venemaa on omal ajal võtnud,» ütles president tänasel nõupidamisel.
«Kahjuks teame ka seda, et mõni riik on saavutatud lepped, näiteks raketitõrje valdkonnas, samahästi kui katki rebinud,» ütles Putin, kelle sõnul tehakse seda ühepoolsete eeliste saamiseks.
«Märgin sellega seoses veel kord: teeme ka edaspidi kõik vajaliku, et tagada strateegiline tasakaal. Selle muutmise katseid peame äärmiselt ohtlikuks,» lausus president.
Ta lisas, et just nimelt Teise maailmasõja järel kujunenud strateegiline tasakaal on võimaldanud maailmal vältida suuri sõdu.
«Meie ülesanne on tõhusalt tasalülitada sõjaline oht Venemaa julgeolekule, sh strateegilise raketitõrje loomise, üleilmse löögi andmise kontseptsiooni ja teabesõja pidamisega,» ütles president.
Ta märkis, et täna arutatakse nõupidamisel nimetatud suunas kulgeva töö käiku.


description: Saksamaa siseministeerium teeb ettepaneku peatada Aafrikast Euroopasse suunduvad põgenikud juba Vahemerel ja toimetada nad kodumaale tagasi, kirjutab ajaleht Welt am Sonntag.

title: Saksamaa teeb ettepaneku põgenikud juba merel peatada

maintext:
Ministeerium soovib, et Euroopa Liit võtaks üle Austraalia stiilis migratsioonipoliitika, mis näeb ette merelt avastatavate põgenike kinnipidamist ja nende edasise staatuse menetlemist kolmandates riikides.
See oleks kardinaalne suunamuutus, sest seni on Saksamaa näidanud end migrantide suhtes kõige lahkema euroliidu liikmesriigina.
Siseministeerium ütleb suunamuutuse põhjenduseks, et see aitaks vähendada inimsmugeldamist ja põgenikud ei võtaks nii kergekäeliselt ette ohtlikku merereisi. Varjupaigataotlusi võiks menetleda juba asukohamaal ja jaatava vastuse saanud taotleja saaks ohutult Euroopasse reisida.
Euroopa Liidu riigid ei ole Saksa siseministeeriumi ettepanekut arutanud.


description: Iraagi koalitsioonivägede ja politsei teatel leiti eile Mosuli lähedalt massihaud, milles on vähemalt 100 ilma peata tsiviilelaniku surnukeha.

title: Mosuli lähedalt leiti 100 tsiviilelaniku surnukehaga massihaud

maintext:
The Independenti teatel asub massihaud Islamiriigi käest tagasi vallutatud Hammam al-Alis põllumajanduskooli alal. Mosulist 50 kilomeetri kaugusel asuv Hamam al-Ali, mis on Tigrise jõe ääres, oli viimane suurem takistus Iraagi armee liikumisel Mosuli edelaossa.
Islamiriigi võitlejad on Mosulis ja selle ümbruse avaldanud Iraagi armeele tugevat vastupanu, eile süütasid džihadistid Mosuli ümbruses vähemalt 19 naftakohta.
ÜRO Põgenikeagentuuri teatel nõuab Islamiriik, et vanemad annaksid oma pojad, kelle vanus on üheksa eluaastat ja üle selle neile võitlejateks.
Iraagi armee koos liitlastega käivitas Mosuli ja selle lähialade tagasivallutamise operatsiooni 17. oktoobril ning nüüdseks on Islamiriik pidanud loovutama mitmed paigad.
Ühendkuningriigis tegutseva vaatlusorganisatsiooni Syrian Observatory Human Rights andmetel on praegustes lahingutes hukkunud umbes 480 Islamiriigi võitlejat, kelle seas on 300 lapssõdurit.
«Alates sellest, kui Mosuli piirkonnas algasid lahingud, on seal elu kaotanud 480 Islamiriigi sõdijat, nende seas ka 300 niinimetatud kalifaadi kutsikat,» teatas vaatlusorganisatsioon.
ÜRO andmetel kasutab Islamiriik Mosulis umbes 25 000 tsiviilelanikku inimkilbina, et Iraagi armeed takistada.


description: Tuhanded lõunakorealased tulid täna tänavatele, et nõuda president Park Geun-hye tagasiastumist korruptsiooniskandaali tõttu.

title: Galerii: lõunakorealased nõuavad presidendi tagasiastumist

maintext:
Park võttis eilehommikuses telepöördumises korruptsiooniskandaali eest vastutuse ja teatas nõusolekust prokuratuuri ülekuulamisega, et kõik üksikasjad avalikkuse ette tuua. Ta palus rahvalt vabandust. Skandaal puudutab mõjuvõimuga kauplemist ja on presidendi rahva usaldusest ilma jätnud.
Souli kesklinna on täna oodata 40 000 meeleavaldajat, kelle talitsemiseks on välja pandud 20 000 politseinikku. Politsei keelas liiklusummikuid põhjenduseks tuues meeleavaldajatel rongkäigus läbi linna liikuda, kuid koguneda on neil lubatud. Seega ei saa protestijad teha teoks plaani marssida presidendipalee ette.
Lõuna-Korea kohus kinnitas neljapäeval presidendi kauaaegse sõbra Choi Soon-sili vahistamisorderi, teda süüdistatakse valitsuse varjatud kontrollimises ja surve avaldamises suurfirmadele, et need annetaksid miljoneid dollareid kahele tema kontrollitud sihtasutusele.
Park ütles teleesinemises, et kõik on tema süü – kuid lükkas tagasi väited, et tema ja Choi on seotud ususektiga. Süüdistused on tõuganud Lõuna-Korea viimaste aastate suurimasse poliitilisse kaosesse.
Sel nädalal läbi viidud arvamusuuringu tulemused näitavad, et Parkiga on rahul ainult viis protsenti korealastest. Nii madal ei ole olnud veel ühegi ametisoleva presidendi reiting.


authors:
Raigo Pajula
Jaanus Piirsalu

description: Maailma kõrgeima tammiga Roguni hüdroelektrijaama ehitamisest Kesk-Aasias on saanud näide, kuidas vaidlused vee kasutamise üle võivad tulevikus riikide vahel kaasa tuua konflikte, kuni sõjaga ähvardamiseni välja.

title: 21. sajandil unistavad tadžikid Lenini lubadusest - saada elektrit

maintext:
Roguni hüdroelektrijaam, mille planeeritav 335-meetrine tamm ületab kõrguselt ka näiteks Tallinna teletorni, on üks Kesk-Aasia kõige hullumeelsemaid ehitusprojekte, mida ei suutnud ehitama hakata isegi Nõukogude Liit, kuigi tehniline projekt kiideti heaks juba nii ammu kui 1974. aastal. Nüüd on aga Kesk-Aasia kõige vaesem riik Tadžikistan alustanud ehitust, mille maksumus on pool riigi aastasest sisemajanduse kogutoodangust (SKT).
Vahši jõele ehitatava Roguni jaama maksumuseks hinnatakse kolm kuni viis miljardit dollarit, kusjuures Tadžikistani SKT oli möödunud aastal kaheksa miljardit dollarit. Selle hinna ja STK suhet arvestades oleks see enam-vähem sama, kui rikas Eesti hakkaks üksinda ehitama tunnelit Tallinnast Helsingisse.


authors:
Reuters Pm
Reuters Scanpix

description: Süüria välisminister Walid al-Muallem ütles täna Damaskuses, et Süüria valitsus tahab, et Ameerika Ühendriigid lõpetaksid relvastatud grupeeringute toetamise, vahendas Reuters.

title: Süüria välisminister: Trumpil tuleb lõpetada mässuliste toetamine


authors:
Interfax Bns
Foto
Scanpix Xinhua Sipa Usa

description: Vene president Vladimir Putin ütles teisipäeval Rahvarinde foorumil, et Venemaa venitab läänele kehtestatud sanktsioonide tühistamisega viimase võimaluseni.

title: Putin: Moskva venitab vastusanktsioonide lõpetamisega võimalikult kaua

maintext:
«Venitame võimalikult kaua,» vastas Putin Rahvarinde foorumil ühe osavõtja küsimusele vastusanktsioonide kestuse kohta.
Presidendi sõnul ei kehtestanud sanktsioone Venemaa, ta vaid rakendas vastumeetmed, piirates põllumajandustoodete importi Euroopa riikidest.
Need meetmed pidid kaitsma siseturgu, märkis ta.
«Me tegime seda teadlikult, kasutasime olemuselt mitte kuigi ettenägelikke otsuseid, mida langetasid meie riigi suhtes neid sanktsioone kehtestades meie nn partnerid,» ütles Putin.
Samas tekitas Venemaa tingimused põllumajandussaaduste tootmiseks riigis.
«Loomulikult on kõik riigi põllumajandustootjad huvitatud, et see olukord kestaks võimalikult kaua,» märkis riigipea.
Ta rõhutas seejuures, et tarnija on huvitatud kvaliteetse kauba odavalt saamisest.
«Seepärast peame looma konkurentsitingimused,» sõnas Putin.


description: Süüria ülestõusnute käes olevas Ida-Aleppos jagatakse välja viimased toiduvarud ja järgmiseks nädalaks ei jää enam midagi, teatas ÜRO.

title: ÜRO: Ida-Aleppos jagatakse välja viimased toiduvarud

maintext:
ÜRO abikonvoid ei ole pääsenud Aleppo piiramisrõngas idaossa alates juulist, mil valitsusväed viimased varustusteed ära lõikasid. «Me oleme saanud Ida-Aleppost teate, et praegu, kui ma siin räägin, jagatakse välja viimased toiduvarud,» ütles ÜRO Süüria humanitaarabirühma ülem Jan Egeland ajakirjanikele.
Egeland rõhutas, et läheneval talvel näljahäda ärahoidmiseks tuleb sundida kõiki pooli, nii Damaskuse režiimi, tema liitlast Venemaad kui mässulisi - tagama humanitaarabi juurdepääsu. «Ma ei usu, et keegi tahab, et Ida-Aleppos nälgiks veerand miljonit inimest,» ütles ta, viidates tsiviilelanike arvule piiramisrõngas linnaosas.
Egeland hoiatas, et abita ja toiduvarudeta jätmise tagajärjed oleksid katastroofilised, kuid loodetavasti ei saa see stsenaarium teoks. ÜRO Ida-Aleppo abiplaan tuleb kiiresti heaks kiita, sest külmad ilmad teevad oma töö, lisas ta.
Plaan näeb ette toidu- ja arstiabi toimetamise Aleppo idaossa, arstiabi vajajate evakueerimise ja meedikute linna saatmise. ÜRO süüdistab Ida-Aleppo olukorras peamiselt president Bashar al-Assadi valitsust, kuid tunnistab, et ka ülestõusuväed ei ole suutnud vajalikke julgeolekutagatisi anda.


description: Gary Ernst, kes suri loomulikku surma 23. septembril, valiti Oceanside`i linna laekuriks, vahendab AlJazeera.

title: California valis ametisse surnud mehe

maintext:
Oceanside`i linn valis 17 659 poolthäälega ametisse tagasi linna laekuri Gary Ernsti, kes võitis oma konkurenti Nadine Scotti umbes kuue protsendiga.
Linnavalitsus ei eemaldanud Ernsti nime valimisnimekirjast, kuigi mees oli septembri lõpus diabeedist tekkinud tüsistuste tagajärjel surnud.
Linnavalitsus teatas eile, et kuna Ernst ametisse astuda ei saa, jääb koht vabaks, kuni sobiv asendaja leitakse või korraldatakse erakorralised valimised.
Ernsti järel teiseks tulnud Nadine Scott arvas aga, et linnavalitsus võik ta siiski ametisse määrata, et austada 15 000 inimeste tahet, kes tema poolt hääletasid. Tema sõnul ei teadnud valijad, et Ernst oli surnud.
Kuigi juhtum on kahtlemata ebatavaline, ei ole see esimene kord, mil Ühendriikides surnud inimene ametisse valitakse.
2000. aastal valiti Missouri osariigi kuberner Mel Carnahan senatisse 38 päeva peale seda, kui ta oli lennuõnnetuses hukkunud.


description: USA-s Seattles asub Nickelsville'i kodutute küla, mille minimajad on valminud kooliõpilaste tööõpetuse tunni praktikana.

title: Video: USA teismelised ehitavad kodututele minimaju

maintext:
«Ma olin kodutu. Elasin varjualustes, kiriku keldis. Enne seda oli mul oma maja, aga see läks hüpoteegi alla, sest ma olin pikka aega väga haige ja haiglas ning lõpuks jäin põhimõtteliselt kõigest ilma.» rääkis külaelanik Brian Twomey. Siis leidis ta Nickelsville'i.
«On super, et mul on jälle võti ja ukse ees lukk ning oma turvaline koht. See on väga oluline ja väga suur asi,» lisas ta.
Programmi ellukutsuja Sarah Smithi sõnul on asja eesmärk pakkuda noortele praktilist kogemust midagi algusest lõpuni ära teha. «Paljud neist teevad tööõpetuse tunnis ainult väikseid kaste, seega nad küll võib olla teavad kuidas mõõdulinti kasutada, aga siiski maja ülesehitamine nullist on midagi, mida koolis tavaliselt proovida ei saa.»


authors:
Independent Pm
Reuters Scanpix

description: USA presidendiks valitud Donald Trumpi naist Melaniat tutvustav kodulehekülg ei maini enam Sloveenias asuvast Ljubljana ülikoolist saadud arhitektuuri- ja disainiõpingute kraadi, vahendab Independent.

title: Melania Trumpi kodulehelt kadus märge tema hariduse kohta


description: Põhja-Iraagis tegutsev ja ainuüksi kurdi naistest loodud üksus, mis sõdib koos kurdi pešmergavõitlejatega terrorirühmitise Islamiriik (ISIS) vastu, jõudis eile Mosuli alla.

title: Galerii: kurdi naisvõitlejad liitusid Mosuli lahingutega

maintext: Väidetavalt lubas näiteks Iraagi kurdide armee Pešmerga naised eesliinile võitlema alles pärast seda, kui sai aru, et Islamiriigi niinimetatud pühasõdalastele ei mõju mitte ainult nende teele saadetud kuulid, vaid juba lihtsalt fakt, et tegemist on naistega. Naise käe läbi surres jäävat saavutamata ühe äärmusliku džihadisti edasiviiv unelm – jõuda märtrina paradiisi.


description: USA presidendiks valitud Donald Trump pakkus presidendi riikliku julgeolekunõuniku ametikohta kindralleitnant Michael Flynnile, ütles Trumpi meeskonna kõrge liige reedel.

title: Allikas: Trump pakkus riikliku julgeolekunõuniku kohta Michael Flynnile


description: Ameerika Ühendriikides tapeti eile Georgia osariigi keskosas naabrite tüli lahendama saadetud politseinik. Veel üks korrakaitsja sai haavata.

title: Ühendriikides tapeti väljakutsele vastanud politseinik


description: Donald Trumpi valimine USA järgmiseks presidendiks ei jätnud külmaks ka äärmusrühmituse Boko Harami liidrit Abubakar Shekaud.

title: Boko Harami juht Trumpile: sõda on alanud

maintext:
«Me oleme jätkuvalt oma usus kindlad ja me ei peatu,» ütles Shekau eile hilisõhtul Youtube'i postitatud videosõnumis. «Meie jaoks on sõda just alanud.»
Boko Harmi võitlus Nigeeria valitsuse vastu kestab juba seitsmendat aastat ja selles on hukkunud üle 20 000 inimese. Äärmusrühmituse tegevus on laienenud ka Nigeeria naaberriikidesse. Möödunud aastal vandus Boko Haram truudust sunnitlikuse terroriorganisatsioonile ISIS.
Augustis teatas ISISe kõrge komandör, et Shekau asemel on Boko Harami juhtimise üle võtnud rühmituse asutaja Mohammed Yusufi 22-aastane poeg Abu Musab al-Barnawi. Shekau väitel on ta aga jätkuvalt võimul.


description: Briti tabloid Daily Mail kirjutas möödunud nädalal sellest, et ühe Kremli eluga hästi kursis oleva allika teatel plaanib Venemaa president Vladimir Putin poliitikast tagasi tõmbuda.

title: Bild: kas Putin lahkub järgmisel aastal poliitikast?

maintext:
«Ta väldib mõne kuu avalikust ja teda näeb väga harva esinemas,» tsiteerib väljaanne Solovei hinnangut. Kui Daily Maili ajakirjanik temalt seepeale uuris, kas selle taga võiksid olla tervislikud probleemid, vastas Solovei: «Ärge nõudke mult midagi rohkemat, olen juba küllalt öelnud.»
Solovei viitas siiski ka võimalusele, et tema väidetav siseinfo ei pruugi olla täiel määral usaldusväärne.
Saksa tabloid Bild küsis omakorda Kremli-eksperdilt ja Tšehhi mõttekoja Euroopa Väärtused direktorilt Jakub Jandalt, mis tema Putini tervislikust olukorrast arvab. Janda teatel pole mõttekodadega seotud ringkondades mingeid vihjeid selle kohta liikunud, et Putin on haige ja lahkub 2017. aastal ametist. Janda sõnul on tagasiastumine teoreetiliselt võimalik, kuid see toimuks tema hinnangul siis hoopis teistel põhjustel.
Küll võib Putin haiguse siis ettekäändeks tuua, kui soovib end oma valitsusest distanteerida ja end edasise majandusliku allakäigu eest kaasvastutajate ringist eemaldada. «Putin võib oma valitsust süüdistada ja ise presidendina tagasi astuda.»
Janda sõnas siiski veel tabloidile, et poliitiliselt räägib nii mõndagi teooria vastu, nagu kavatseks Putin võimult kaugeneda.


description: Moskva Kremli Punasel väljakul etendati tänasel oktoobrirevolutsiooni 99. aastapäeval 1941. aasta ajaloolist sõjaväeparaadi.

title: Fotod: oktoobrirevolutsiooni aastapäev Punasel väljakul

maintext:
1941. aastal käskis Jossif Stalin oktoobrirevolutsiooni 24. aastapäeva auks peetavat paraadi pidada vaatamata asjaolule, et natsionaalsotsialistliku Saksamaa väed olid Moskvast vaid mõnekümne kilomeetri kaugusel.
Seks puhuks toodi rindelt ära osa tanke ning paraadi täpset toimumisaega hoiti viimase hetkeni saladuses. Kardeti Saksa õhurünnakuid, kuid pärast kuuvalget ööd katsid taeva pilved ja hakkas sadama lund, mis õhurünnaku võimalust oluliselt vähendas. Väidetavat olevat Stalin selle peale öelnud: «Jumal on bolševike poolt.»
Punasel väljakul marssisid kadetid, jalaväelased, revolutsiooni veteranid ja ratsaväelased, kokku 23 000 inimest. Osa tankidest suundus pärast paraadi otse tagasi rindele.
Paraadi peetakse oluliseks moraalseks verstapostiks Moskva lahingus ja sõja lõpptulemust arvestades, kuna see mõjus rahva moraali tugevdavalt ning demonstreeris valmisolekut oma kodumaad iga hinna eest kaitsta.


description: USA järgmiseks presidendiks valitud Donald Trump ütles pühapäeval eetrisse läinud teleintervjuus, et ta loobub presidendi 400 000 dollari suurusest aastapalgast.

title: Trump kinnitas loobumist presidendi palgast

maintext:
"Ma ei võta seda palka vastu, ma ei võta seda," ütles ta telekanali CBS saates "60 minutit", kinnitades lubadust, mille ta andis juba septembris ühes kampaaniavideos.
"Ma arvan, et ma pean seaduse kohaselt võtma vastu ühe dollari, seega võtan ma ühe dollari aastas," lisas ta.


description: Internetis teeb ilma National Geographicu filmitud klipp sellest, kuidas pesasse naasev isapingviin avastab oma kaaslase koos teise loomaga «abielu rikkumast».

title: Video: armukade pingviin läheb konkurendiga kaklema

maintext:
Peremees kaotab sellepeale enesekontrolli ning läheb armukesega kaklema, sellal kui emane pingviin vaatab pealt. Halastust ei tunta ning peagi on mõlemal loomal veri väljas. Esialgu jääb kaklus viiki ning rivaalid kutsuvad emase pingviini valikut langetama.
Vaata allpoolasuvast videost, kes võidab võitluse emaspingviini südame pärast.


description: Nicaragua vasakpoolne president Daniel Ortega võitis pühapäeval peetud valimistel kolmanda ametiaja koos oma abikaasa Rosario Murilloga asepresidendi ametis, näitasid esmaspäeval peaaegu lõplikud valimistulemused.

title: Nicaragua presidendivalimised võitis Ortega

maintext:
Kui loetud oli 99,8 protsenti häältest, oli 70-aastast endine marksistlik mässuline kogunud 72,5-protsendise toetuse, teatas keskvalimiskomisjon.
Ortega lähimat konkurenti, Liberaalse Konstitutsionaalse Partei kandidaati Maximio Rodriguezt toetas 15 protsenti hääletanutest.
1979. aastal Somoza perekonna diktatuuri kukutanud sandinistide juht Ortega valiti esimest korda Nicaragua presidendiks 1985. aastal viieks aastaks. Ortega tõugati omakorda võimult 1989. aastal pärast kodusõda USA rahastatud parempoolsete mässulistega.
Seejärel oli ta 17 aastat opositsioonis, kuid valiti 2006. aastal taas riigipeaks ja on seda ametit pidanud tänini.
Ortega oponendid nimetasid valimisi farsiks ja seda kriitikat jagas ka USA.
Opositsioon kutsus valimisi boikoteerima, kuid valimisametnike teatel osales valimistel 68,2 protsenti valijaskonnast. Opositsiooni hinnangul oli see näitaja palju madalam.
Pühapäeval valiti Nicaraguas ka rahvusassamblee uus koosseis.


description: Suurbritannia relvajõud hakkasid uurima Riias asetleidnud vahejuhtumit, mis võis olla Venemaa kavandatud provokatsioon Lätis viibivate Briti sõdurite häbistamiseks, kirjutas Suurbritannia ajaleht The Telegraph.

title: Briti sõdurid langesid Riias Vene provokatsiooni ohvriks -

maintext:
Riias McDonald'si restoranis pruukosti võtnud Briti sõdurid langesid rünnaku ohvriks ja tõmmati kaklusesse. Selleks ajaks oli sündmuspaigal juba võtterühm, mis toimuvat filmis, kirjutas ajaleht. Kakluse järel järgnes brittidega kaasas olnud lätlane võtterühmale ja nägi neid sisenemas venemeelse meediaettevõtte toimetusse.
«Meie hinnangul oli see ilmselgelt kavandatud provokatsioon, et näidata neid bandiitidena ja seda filmida,» arvas allikas.
Kas vahejuhtumis keegi ka viga sai, ei teatatud.
«Me teame vahejuhtumist kahe sõjaväelasega Riias. Toimunu asjaolusid uuritakse ja praegu oleks põhjalikud kommentaarid enneaegsed,» ütles Briti väe esindaja.
Briti sõjaväelased on Riias varemgi kähmlustesse sattunud. Tänavu süüdistati kaht sõdurit selles, et nad purjus peaga takso segi peksid. Suurbritannia sõjaväelasi hoiatati, et Ida-Euroopas võivad nad Vene luure huvipiirkonda sattuda.


authors:
Kerstin Meresma
Ap

description: Euroopa Komisjoni julgeolekuvolinik Sir Julian King arvab, et Euroopa julgeolekukriisiga võideldes ei saa keskenduda vaid välispiirile – tuleb mitmekordistada ka Euroopa Liidu sisese radikaliseerumise vastast tööd.

title: ELi julgeolekuvolinik: äärmusluse vastu aitab rohujuuretasandil tegutsemine


description: Palestiina omavalitsus süüdistab Iisraeli selles, et juudiriigi ametivõimud on hävitanud mitu Jeruusalemma idaosas Bab al-Rahmehi kalmistul asuvat hauda – tegemaks ruumi rahvuspargile.

title: Video: Jeruusalemma võimud rüüstasid moslemite kalmistut

maintext:
«Sõduritega turvatud ametnikud tegid Bab al-Rahmehile tormijooksu ning lükkasid ümber kaheksa hauakivi,» ütles Jeruusalemma moslemikalmistute säilitamise komitee juht Mustafa Abu Zahra. «Iisrael tahab muuta surnuaeda juutide jaoks mõeldud rahvuspargiks,» lisas ta.
Jeruusalemma moslemikalmistu on 1400 aastat vana ja seda peetakse ajalooliselt tähtsaks mälestusmärgiks. Juudi uusasunikud ning sionistlikud organisatsioonid on juba ammu kutsunud üles sellele, et kõrvalasuv mošeekompleks läheks täielikult juutide kontrolli alla.
Vaata videost, milline pilt avanes rüvetatud moslemikalmistul.


description: Kanadas Ontarios tegutsenud viljakusarsti kahtlustatakse oma sperma kasutamises vähemalt kahe patsiendi rasestamisel.

title: Kanada viljakusarsti kahtlustatakse vähemalt kahe patsiendi rasestamises oma spermaga

maintext:
Kanada abielupaar Daniel ja Davina Dixon andsid viljakusarst Norman Barwini kohtusse, kui said teada, et Daniel ei ole nende tütre Rebecca bioloogiline isa, edastab BBC.
Davina Dixoni sõnul kasutas arst tema rasestamiseks, mitte tema mehe, vaid enda spermat ja selle tõttu tahavad nad kohtu kaudu kahjutasu saada.
Dixonid külastasid viljakustarst Barwinit 1989. aastal, ta tegi Davina Dixonile viljakusravi ja viljastas ta kunstlikut. Barwin võttis naise abikaasalt spermat, mis oli ette nähtud naise rasestamiseks, kuid millegipärast kasutaks selleks hoopis oma spermat.
1990. aastal sündinud Rebecca on nüüd 26-aastane.
«Rebecca sünni järgselt, tema lapsepõlves, teismeliseeas ja noore täiskasvanu eas arvas pere, et tütre bioloogiline isa on Daniel,» seisab kohtudokumentides.
Peres tekkis kahtlus veebruaris, kui Davina Dixon nägi Facebooki postitust, milles küsiti, kuidas sai kaks sinise silmavärviga vanemat saada pruunisilmse lapse. Ka Daniel ja Davina Dixonil on sinist värvi silmad, kuid nende tütrel Rebeccal on pruunid.
Pereliikmed lasid endale teha veretesti ja DNA-testi, mis kinnitasid, et Daniel Dixon ei ole Rebecca bioloogiline isa ja nad hakkasid viljakusarst Barwini tegevust uurima. Ilmnes, et see arst sai 2013. aastal trahvi, kuna ta viljastas Ottawa kliinikus kolm patsienti vale spermaga.
Lisaks leiti Rebecca ja arst Barwini pilte võrreldes, et neil on sarnased näojooned.
Rebecca Dixon leidis interneti abil 25-aastase Kathryn Palmeri, kes avastas 2015. aastal, et arst Barwin on tema bioloogiline isa. Mõlemad naised tegid DNA-testi, mis näitas, et nad on poolõed.
Palmeri vanemad olid samuti selle viljakusarsti patsiendid.
Dixonite advokaadi arvates võib olla veel neid naisi, keda Barwin oma spermaga rasestas ning nad loodavad need naised leida.


description: Rootslased mõistavad julgeolekuolukorra tõsidust, ent ei tea, kui puudulik nende riigi kaitse tegelikult on, ütleb erukindralmajor ja Rootsi Sõjateaduste Akadeemia nõukogu liige Karlis Neretnieks.

title: Rootsi erukindrali sõnul ei adu tema kaasmaalased oma kaitsetust


authors:
Yle Pm
Scanpix Lehtikuva

description: Soome politsei alustab järgmise aasta alguses õpetajate koolitamisega, et nad oskaksid paremini tuvastada koolinoori, kes kalduvad radikaliseerumisele või äärmuslusele, vahendab Yle. Väljaõpe on osa ministeeriumi tasemel kokkulepitud rahvusliku julgeoleku tegevuskavast, aga on koolidele vabatahtlik.

title: Soome haridustöötajad õpivad tuvastama radikaliseerunud noori


description: Postimees USAs New Yorgis: Valdaval osal tänaval viibijatel on nutuvõru ümber suu. Inimesed vahivad tühja pilguga oma telefone.

title: Times Square: inimesed vaatavad tõsiste nägudega valimistulemusi

maintext:
«Tänavatel valimisi jälgivad inimesed liiguvad nutuse näoga vaikselt ringi ja vahivad tühja pilguga oma telefone,» kirjeldas Postimehe ajakirjanik Kadri Veermäe olukorda.
Tema sõnul on valdav osa inimesi lihtsalt šokeeritud.
«Aga on mõningatest kaugematest lokaalidest on Trumpi edu edenedes kuulda ka rõõmuhõiskeid,» lisas ta.


authors:
Ap Bns
Jacquelyn Martin Ap Scanpix

description: USA vastne uus president Donald Trump valis Luurekeskagentuuri (CIA) direktoriks Kansase poliitiku Mike Pompeo, ütles täna Trumpi üleminekumeeskonna ametnik.

title: Trump valis CIA direktoriks Mike Pompeo


description: Valimistele järgnenud hommik tabas demokraatide toetajaid šoki ja kurbusega – Donald Trumpist oli saanud Ühendriikide president. Paljud neist suunasid oma rahulolematuse avalikuks pahameeleks.

title: USAs lahvatasid Trumpi võidu järel meeleavaldused


description: Iraagi väed edenesid reedel esmakordselt Mosuli tänavaile, ent olid siiski mõne tunni möödudes sunnitud äärmusrühmituse Islamiriik (IS) tugeva vastupanu tõttu taanduma.

title: Iraagi väed jõudsid Mosulisse

maintext:
«Seal on palju džihadiste. Oli targem taganeda ja uus rünnakuplaan koostada,» ütles terrorismivastaste eliitvägede anonüümsust palunud ohvitser.
Mõned eliitvägede üksused jäid veel linna.
Ühendriikide juhitud koalitsioon on viimase paari päeva jooksul intensiivistanud õhurünnakuid, kuigi IS-i süüdatud autokummid on täitnud taeva linna kohal suitsuga. Suitsukardina eesmärk on rühmituse võitlejaid kaitsta.
Iraagi suuruselt teises linnas Mosulis on hinnanguliselt 3000-5000 võitlejat. Linnas arvatakse olevat lõksus umbes miljon tsiviilisikut.


description: Saksa kantsleri Angela Merkeli konservatiivse partei vanemliige sõnas täna Saksa raadios, et Saksamaa valitsusel ei ole aimugi, mida Donald Trump Ühendriikide presidendina peale hakkaks, vahendab Reuters.

title: Saksa riigimees: meil pole aimugi, mida Trump presidendina teeks

maintext:
«Me saime aru, et meil pole mingit ettekujutust, mis juhtuks, kui see vihakõne levitaja ametisse astub ja kui see vihane hääl saab maailma kõige mõjuvõimsamaks inimeseks,» sõnas Kristlike Demokraatide Liidu ja Saksa parlamendi välisasjade komitee liige Norbert Roettgen raadiojaamale Deutschlandfunk.
«Geopoliitiliselt oleme väga ebakindlas olukorras,» lisas ta.


authors:
Interfax Bns
Tass Scanpix

description: Kõik Vene raketiüksused relvastatakse 2020. aastaks operatiiv-taktikaliste raketikompleksidega Iskander, ütles Vene suurtüki- ja raketivägede juht kindralleitnant Mihhail Matvejevski.

title: Vene raketiväed lähevad 2020. aastaks täielikult üle Iskanderitele


authors:
Afp Bns
Afp Scanpix

description: Hollandi sõjaväepolitsei üksused otsisid täna läbi Rotterdami Haagi lennujaama (RTM) pärast vihjet võimaliku terroriohu kohta.

title: Politsei sai teate võimalikust terroriohust Rotterdami lennujaamas


description: Moldova presidendivalimiste teises voorus on täna vastamisi Moskva- ja Euroopa-meelsed kandidaadid, esmakordselt 16 aasta jooksul valitakse riigipea rahvahääletusel.

title: Moldova valib uue presidendi


description: Soome keskkriminaalpolitsei teatel on Soomes ajavahemikul 2015 – 2016 jäänud kadunuks üle 3000 asüülitaotlejad, kuid kadumiste arv on nüüd kuu kuult hakanud kahanema.

title: Soomes on 2015 - 2016 kadunud üle 3000 asüülitaotleja

maintext:
Keskkriminaalpolitsei andmetel on ligi kahe aasta jooksul Soome saabunud asüülitaotlejatest jäänud kadunuks 3166 erinevatest riikidest inimest, edastab iltasanomat.fi.
Migratsiooniameti andmetel kaovad sisserännanud asüülitaotlusprotsessi erinevates faasides: osa kaob pärast asüülitaotluse esitamist, osa pärast migratsiooniametnikega kohtumist, osa pärast asüüliotsuse langetamist ja osa edasikaebamise protsessi käigus.
Soomes kuulutatakse isik kadunuks, kui temaga ei ole enam võimalik kontakti saada.
Võimudel puudub täpne ülevaade, kuhu kadunud lähevad või mida teevad.
Soome keskkriminaalpolitsei teatel üritavad nad jälile jõuda neile isikutele, kes Soomes asüüli ei ole saanud, kuid on jäänud ikka riiki. Tõenäoliselt otsivad need inimesed ebaseaduslikke viise ellujäämiseks, hakates tegelema kuritegevuse ja prostitutsiooniga.
«Sellistel inimestel ei ole võimalik leida legaalselt tööd, sest ametlik palkamine jääks võimudele silma. Kuid tõenäoliselt otsivad nad võimalusi töötada ümbrikupalga eest näiteks ehitustel ja restoraniäris. Naised võivad langeda inimkaubanduse ohvriks ja nad sunnitakse töötama prostituutidena. Tegemist on Soome jaoks uue ilminguga, mille mehhanism ei ole veel täiesti selge ja ei ole veel teada, mis ebaseaduslikult riiki jäänutest saanud on,» selgitas kriminaalpolitseinik Arto Tuomela.
Soome migratsiooniameti arvates ei jää eitava asüülivastuse saanud isikud kuigi kauaks Soome, vaid suunduvad teistesse riikidesse või tagasi kodumaale.
Soome seaduse kohaselt tühistub asüülitaotlus, kui migratsiooniametnikud saavad kindlad andmed isiku uue asukoha kohta või kui temaga ei ole kahe kuu jooksul kontakti saadud.


description: Samal ajal, kui linnavõimud paigutasid New Yorgi kesklinna Trump Toweri juurde uusi betoonist turvapiirdeid, väljendasid sinna kogunenud mõnikümmend protestijat häälekalt oma nördimust. «Homod fašismi vastu», «Fuck off! », «Nii see algab» oli kirjas kaasavõetud plakatitel.

title: Postimehe videolugu New Yorgist: pingeline valimisjärgne päev Trump Toweri juures

maintext:
Hoone juurde olid tulnud ka Trumpi pooldajad. «Jumal õnnistagu Donaldit«, kõlas ühe mehe suust spontaalselt hüüatus.
«Miks te 11 miljonit inimest tahate riigist välja lüüa?» päris Trumpi-vastane USA presidendivalimised võitnud Donald Trumpi toetajalt, viidates viimase lubadusele dokumenteerimata illegaalid riigist välja saata. «Ta pidas täiesti selgelt mehhiklasi silmas. See on rassistlik poliitika. Mina astun selle vastu välja ja sellepärast ma siin täna olen,» teatas intensiivse sõnavahetuse käigus meeleavaldaja.
Tõsise üritusega konkureeris ajakirjanike tähelepanu pärast Times Square'ilt tuntud meelelahutaja Naked Cowboy, kes oli oma poliitilise eelistusele vastavalt jalga tõmmanud valged aluspüksid, kus tagumiku peale oli kirjutatud TRUMP.
Varasemas usutluses on Ohiost pärit aluspüksikauboi - kodanikunimega Robert John Burck -ka põhjendanud, mis ta Trumpi eelistab. «Ta on pagana kuumavereline ameerika mees. Ta on pikk, hea välimusega, tugev ja edukas - selle vastu vaielda ei saa. Ta on nagu Superman, ja sobib meie riiki kaitsma ja valvama,» rääkis Burck septembris Cincinnati uudisteportaalile.
Vastselt presidendiks valitud Trumpi puhul võib arvata, et meelelahutaja ja riigipea kombinatsioon hakkab Trump Toweri juurde meelitama veelgi rohkem uudishimulikke.


description: Ameerika Ühendriikide esindajatekoja spiiker Paul Ryan kutsus täna vabariiklastest saadikuid ühendama jõud presidendiks valitud Donald Trumpi tulevase valitsusega ja tegutsema erakonna seadusandlikke plaanide elluviimise nimel.

title: Ryan ergutas vabariiklasi Trumpiga jõude ühendama

maintext:
«Peame sellest võimalusest kinni haarama ja ühinema nagu ei iial varem,» ütles vabariiklane Ryan kirjas erakonnakaaslastest esindajatekoja saadikutele.
Wisconsini osariigist esindajatekotta valitud Ryan saatis vabariiklastest saadikutele kirja ajal, kui esindajatekoja senine koosseis kogunes valimiste järel viimasele istungjärgule. Jaanuaris astuvad ametisse esindajatekoja ja senati uued koosseisud.
Teisipäeval valivad esindajatekoja vabariiklased endale liidrid ning 2015. aasta oktoobris spiikriks saanud Ryan saab ilmselt ametikohale tagasi.
«Spiikrina töötamine on suur au, mida ma ei pea iseenesestmõistetavaks,» kirjutas Ryan. «Ma pürgin ametisse tagasi, et me saaksime alustatut jätkata ja muuta 2017 tegude aastaks. Palun teil minu poolt hääletada ja toetada mind selle ettevõtmise alguses.«
Ryan sõneles valimiskampaania käigus Trumpiga mitu korda, ent neljapäeval teatasid mõlemad, et loodavad pärast Trumpi presidendiks vannutamist üheskoos palju korda saata.
Vabariiklastel on lahkuvas 435-kohalises esindajatekojas 246 saadikukohta demokraatide 186 vastu. Kolm kohta on täitmata. Uues esindajatekojas on vabariiklastel 238 kohta demokraatide 193 vastu.
Senati senises koosseisus on vabariiklastel 54 ja demokraatidel koos kahe nendega koos hääletava sõltumatu kandidaadiga 46 kohta. Uues senatis on vabariiklastel 51 kohta demokraatide 47 vastu.


description: Kreekal Chiose saarel loobiti põgenikelaagrisse molotovi kokteile ja peksti läbi kaks vabatahtlikku, kirjutas Kreeka uudisteagentuur Athens News Agency täna.

title: Kreeka saarel loobiti migrantide vastu süütepomme


authors:
Erik Eenlo
Bns-I Välisuudiste Toimetaja
Reuters Scanpix

title: Indias sai rongiõnnetuses surma vähemalt 60 inimest

maintext:
India põhjaosas sõitis rööbastelt maha reisirong, surma sai vähemalt 60 ja vigastada üle 150 inimese, teatas politsei.
"Ohvrite arv on tõusnud ja on nüüd 60," ütles Uttar Pradeshi osariigi Kanpuri linna politsei peainspektor Zaqi Ahmed. "Vigastatuid on üle 150."
Õnnetus juhtus Patna-Indore ekspressrongiga pühapäeva varahommikul Kanpuri tööstuslinna lähedal asuva Purwa küla juures ajal, mil enamik reisijaid magas. Rööbastelt sõitis maha ühtekokku 14 vagunit.
Politseiinspektor Anand Mishra sõnul üritavad vabatahtlikud ja raudteepolitsei külili paiskunud vagunitest ellujäänuid välja tõmmata.
Tema sõnul antakse vigastatutele kohapeal esmaabi, ent mõned tõsisemalt vigastatud on viidud Kanpuri haiglatesse.
India raudteevõrk on üks maailma suuremaid, ent alarahastatud, mistõttu on õnnetused raudteedel sagedased.
Peaminister Narendra Modi ütles Twitteris, et on inimelude kaotusest "kirjeldamatus ahastuses".
Modi valitsus on lubanud investeerida India raudteevõru moderniseerimisse viie aastaga 137 miljardit dollarit.


authors:
Ap Bns
Foto
Scanpix Afp Timothy Schumaker

description: USA mereväe ajaloo kalleimal hävitajal USS Zumwaltil kadus teisipäeval Panama kanalis tõukejõud ja lahingulaev tuli sadamasse pukseerida, ütles USA 3. laevastiku pressiesindaja Ryan Perry.

title: USA mereväe kalleim hävitaja läks Panama kanalis katki


authors:
Ap Pm
Ap

description: Kuubalane Juan Luis Rosello tõmbab kotist välja neli kondoomi ja puhub need ööpimeduse saabudes õhku täis.

title: Kuubalased kasutavad kalapüügiks kondoome

maintext:
Kui kaitsevahendid on õhupallide suurused, seob 47-aastane kohviku töötaja need otsapidi kokku, kinnitab need söödaga õnge otsa ja heidab Havana rannikuvetesse. Kalapüügivahend jääb tõusuvetesse hõljuma.
Kuuba elanikud on USA kehtestatud sanktsioonide all veedetud kümnenditega saanud väga piiratud ressurssidega toimetuleku meistriteks. Kuid vähesed neist leiutistest on nii geniaalsed kui see, mida kohalikud kalamehed õhupallikalapüügiks nimetavad. Kondoomidega õnnestub neil tavaliselt ookeanist välja tõmmata sealse kuupalga väärtuses kala.
Selle tehnikaga kalapüüki harrastab Havanas igalt ööl kümneid mehi. Kondoomid aitavad söödal pinna lähedal püsida, tõusuvetes rannikust kaugemale triivida ja takistavad sellel põhja kinni jäämast.
«Keegi ei suuda käsitsi õnge kaldast nii kaugele heita,» sõnab 56-aastane Ivan Muno, kes koos Roselloga kalastamas käib.
«See kalastusviis on kõige tõhusam. Keegi tuli sellele suurepärasele mõttele ja ma võin nüüd siin rahus terve öö olla, samal ajal, kui mu õhupallid merel triivivad,» lisab Rosello.
Kuuba on oma kalavarude poolest kuulus, kohalikel takistab sellele ligi pääsemast madal arengutase, mis hoiab ookeani ökosüsteemi tööstusliku püügi eest kaitstuna.
On ebaselge, kes toalise kalastustehnika välja mõtles, kuid kohalikud räägivad, et selle leiutaja nägi videot kalastavast lõuna-aafriklasest, kes tuulelohet kasutas. Sealt arenes edasi idee tuulelohe asemel täispuhutavaid kondoome kasutada.
Ilma loata kala müüa pole Kuubas lubatud. Seetõttu väidavad kõik kalastajad, et teevad seda vaid oma perele toidu püüdmiseks.


authors:
Afp Ap Bns
Jim Urquhart Reuters Scanpix

description: USA presidendiks valitud Donald Trump kohtub nädalavahetusel suhete silumiseks vabariiklaste endine presidendikandidaadi Mitt Romneyga, keda ta on USA meedia väitel kaalumas välisministri kohale.

title: Trump kaalub USA meedia väitel Romneyt välisministri kohale


description: Leedu kaitseministeeriumi hinnangul püüab Venemaa uute rannaraketikomplekside paigutamisega Kaliningradi oblastisse takistada NATO laevade saabumist Baltimaadesse.

title: Leedu: Kaliningradi viidud raketid on mõeldud pärssima NATO abivägesid


authors:
Interfax Bns
Foto

description: Suurem osa ukrainlastest, 63 protsenti, peab vajalikuks võimu täielikku väljavahetamist, osutasid Kiievi rahvusvahelise sotsioloogiainstituudi küsitluse täna avaldatud tulemused.

title: Suurem osa ukrainlastest pooldab võimu täielikku väljavahetamist


description: Türgi välisminister Mevlüt Çavuşoğlu teatas täna, et tühistab Euroopa Liiduga sõlmitud põgenikeleppe aasta lõpuks, kui Brüssel ei anna türklastele viisavabadust.

title: Türgi tühistab põgenikeleppe, kui viisavabadust ei jõustata -


description: Pariisi linnapea Anne Hidalgo avas täna pealinna põhjaosas uue migrantide vastuvõtukeskuse ja avaldas lootust, et see teeb lõpu telkimisele tühermaadel, mis on tekitanud pingeid linnaelanikega.

title: Pariisi linnapea avas uue põgenikekeskuse


authors:
Afp Bns
Alkis Konstantinidis Reuters Scanpix

description: Kreekal Chiose saarel loobiti põgenikelaagrisse molotovi kokteile ja peksti läbi kaks vabatahtlikku, kirjutas täna Kreeka uudisteagentuur Athens News Agency.


description: Euroopa Liit ootab USA uuelt administratsioonilt tugevat partnerlust, ütles EL-i välispoliitikajuht Federica Mogherini pühapäeval pärast ühenduse välisministrite mitteametlikku kohtumist Brüsselis, kus arutati Donald Trumpi võidu võimalikke mõjusid Atlandi-ülestele suhetele.

title: Mogherini: EL ootab USA uuelt administratsioonilt tugevat partnerlust

maintext:
"Me ootame väga tugevat partnerlust (USA) järgmise administratsiooniga, me otsustasime üheskoos tegeleda ametisseastuva administratsiooniga juba alates sellest kõige esimesest üleminekunädalast," ütles Mogherini ajakirjanikele.
Mogherini sõnul tuleb USA uuel juhtkonnal määratleda oma positsioon EL-i suhtes.
"Praegu ei saa me lubada endale ootame-vaatame suhtumist, kuna maailm läheb edasi, Euroopa läheb edasi, kriisid lähevad edasi, kuid ka võimalused, mida me saame kasutada, lähevad edasi," ütles Mogherini pärast kaks ja pool tundi kestnud kohtumist.
Mogherini kritiseeris ka Briti välisministri Boris Johnsoni eemalejäämist kohtumiselt.
"Ma arvan, et see on normaalne ainult riigi jaoks, mis on otsustanud lahkuda, olla mitte huvitatud meie arutelust meie suhete tuleviku üle," sõnas ta.
Ungari välisminister Peter Szijjarto, kes samuti kohale ei tulnud, ütles reedel, et EL-i välisministrite kohtumine on" täielikult enneaegne". Ta kritiseeris "frustreeritud ja hüsteerilisi avaldusi, mida Euroopas on tehtud" Trumpi valimisvõidu teemal.
"Kuni me ei tea, kes asub juhtima USA diplomaatia suunda, kuni Valge Maja teeb ametlikult teatavaks oma majandus- ja välispoliitika prioriteedid, on see lihtsalt ajaraiskamine. Ma ei tea, millest me peaksime rääkima," ütles ta.
Prantsuse välisminister Jean-Marc Ayrault ei osalenud samuti Brüsseli kohtumisel. Prantsuse välisministeeriumi teatel oli selle põhjuseks esmaspäeva hommikule kavandatud "väga tähtis kohtumine" ametisseastuva ÜRO uue peasekretäri Antonio Guterresega.


description: Austria vasakpoolne presidendikandidaat avaldas lootust, et Donald Trumpi edu USAs motiveerib austerlasi toetama valimistel parempoolse vastaskandidaadi asemel teda, vahendab AP.

title: Austria poliitiku lootus: Trumpi võit võiks panna minu poolt hääletama

maintext:
Alexander Van der Bellen seisab Austria presidendivalimistel vastamisi võimu- ja immigratsioonivastase Norbert Hoferiga. Van der Bellen võitis valimistel Hoferit juba korra, kuid Austria riigikohus käskis peale Hoferi kaebust, et valimised ei olnud teatud ebakõla tõttu ausad, need uuesti korraldada.
Van der Bellen avaldas lootust, et Trumpi võit motiveerib rahvast minema tema poolt hääletama, et vältida USA saatust. «Ma ei taha, et Austriast saaks esimene riik Lääne-Euroopas, kus võimule pääseb parempoolne demagoog,» sõnas ta.


description: Aasta aega Poolat valitsenud Õiguse ja Õigluse (PiS) valitsuse euroskeptilisus kandub üle ka kaitsesektorisse, kus raskendab kasulikku koostööd Prantsusmaa ja Saksamaaga, tunnistab Gdańskis baseeruv mõttekoja IHS Jane’si analüütik Konrad Muzyka.

title: Poola riigikaitset nõrgestavad venivad hanked


description: 100 meetrit maa all asuv Põhja-Korea metroo on maailma üks sügavamal asuvaid transpordisüsteeme, vahendab CNN.

title: Lühtrid, marmor ja propaganda - pilte Põhja-Korea metroost

maintext:
Lisaks on see ka üks maailma salapärasemaid. Põhja-Koreasse lubatakse aastas vaid paar tuhat välisturisti ning neidki rangetel tingimustel. Seetõttu on riigi igapäevaelu tavaliselt väljastpoolt tulnute jaoks varjatud.
Põhja-Korea metroo on riigi üks peidetud aardeid, mida kaunistavad kroonlühtrid, marmorist detailid ja Kim Jong-ili kujutavad maalid.
Ooteplatvormidel asuvad ajaleheletid, kus inimesed rongi oodates seisavad ja loevad. Metroo sisemus on vaikne ja inimesed ei suhtle omavahel pea üldse. Kõikjal on näha aga lugemiseks välja pandud propagandamaterjale.


authors:
Afp Bns
Nadia Shira Cohen Nyt Scanpix

description: Itaalia politsei alustas eile operatsiooni riiki ebaseaduslikult saabunud hiinlastest migrantide kinnipidamiseks ajal, mil riiki on oodata Hiina presidenti.

title: Itaalias toimub politseioperatsioon hiinlastest migrantide vastu


description: Rumeenia president Klaus Iohannis leiab, et Moldova ühinemiseks Rumeeniaga on vaja täita kolm tingimust, ent kahe riigi ühinemise väljavaate realiseerumine ei ole lähiajal võimalik.

title: Rumeenia president ei pea ühinemist Moldovaga lähiajal võimalikuks

maintext:
«Moldova ühinemine Rumeeniaga on võimalik, kuid mitte lähiajal. Selleks tuleb täita vähemalt kolm möödapääsmatut tingimust. Seda peavad tahtma rumeenlased, seda peavad tahtma moldovalased ning ei Rumeenia ega Moldova territooriumil tohi olla lahendamata konflikte. Kuni need tingimused on täitmata, on ühinemine kaunis soov, mitte poliitiline kava,» ütles Iohannis Bukaresti ülikooli raamatukogus tudengitele ja õppejõududele esinedes.
Riigipea tõdes, et Rumeenial ja Moldoval on erisuhted.
«Meil on ühine ajalugu, ühine kultuur ja arvan, et edaspidi ka ühine tulevik. Oleme naabrid, meil on nii palju ühist, et peame vaatama, kuidas sellest midagi tõsiseltvõetavat teha,» ütles president.
Moldova sotsialistide presidendikandidaadi Igor Dodoni Euroopa-vaenulike avalduste kohta, ütles president, et valik on Moldova rahva teha.
«Kui jutt on valimistest, on rahval alati õigus. Me võime kommenteerida, kas tulemus meile meeldib või mitte. Võime mõlgutada mõtteid ka selle üle, mil määral hääletustulemused üht või teist erakonda rahuldavad. Kuid on ilmselge, et me ei saa tulemust heaks või halvaks nimetada. Tulemus on selline, nagu see parasjagu on,» ütles Iohannis.
Tema sõnutsi on Moldovas loodud, sh Rumeenia poliitikute toel Euroopa-meelsed erakonnad.
«Mõnel juhul on need isegi võimule tõusnud, kuid jõudsid järku, kus neil erakondadel ei olnud piisavat hulka valijaid. Järeldus on, et viimastel aastatel oleme Moldova, selle riigiasutuste ja erakondade asemel toetanud üksikisikuid. Mõnikord saavutasid need inimesed häid tulemusi, mõnikord kukkusid oma ettevõtmistega läbi. Seepärast peame vääraks toetada mõnd isikut, tähtis on aidata Molovat ja selle elanikke,» sõnas Rumeenia president.
Tema arvates peaks Rumeenia praegu aitama Moldova majandusel jalule tõusta, luua tugevad asutused ja tugeva demokraatia.
«Kui see kõik õnnestub, saab Moldova sama tugevaks ja meil on sama tasemega naaber, kellega saab tõsiselt rääkida ja ehitada ühist tulevikku. Kui me asendame tühjad sõnad, populismi tegude ja selgete meetmetega, siis moldovalased veenduvad ise, et on parem jääda tihedatesse sidemetesse Rumeeniaga ja püüelda Euroopasse,» rõhutas Iohannis.


description: USA presidendivalimised kaotanud Hillary Clinton juhib üleriigilises rahvahääletuses napilt, kuid mitu miljonit sedelit on veel lugemata, näitab AP arvestus.

title: Clinton on saanud Trumpist rohkem toetushääli

maintext:
Häältelugemise edenedes ei pruugi Clintoni ülekaal kehtima jääda, ehkki lugemine on pooleli peamiselt osariikides, mis kalduvad toetama demokraate.
Kõige rohkem hääletussedeleid on lugemata Californias, Washingtoni osariigis, New Yorgis, Oregonis ja Marylandis, aga kõigis neis võitis Clinton.
Associated Pressi andmetel on ligi 125 miljonist loetud häälest saanud Clinton 47,7 ja valimised võitnud Donald Trump 47,5 protsenti.


description: WikiLeaksi asutaja Julian Assange kaitses teisipäeval otsust avaldada Valgesse Majja pürgiva Hillary Clintoni kampaaniameeskonna elektronkirju ja eitas sidemeid Venemaaga.

title: Assange tõrjus Clintoni kriitikat ja eitas sidemeid Venemaaga

maintext:
Salastamisvastane veebileht on lekitanud Ühendriikide presidendivalimiste kampaania viimastel nädalatel tuhandeid Demokraatliku Partei ja Clintoni kampaaniameeskonna elektronkirju.
Assange ütles teisipäeval avalduses, et WikiLeaksil pole mingit soovi mõjutada teisipäevaste valimiste tulemusi. Selle asemel soovib veebileht avaldada endal olevat materjali.
«Meid nähakse Clintoni arhiivide alal ekspertidena, mistõttu on loomulik, et tema allikad meie poole pöörduvad,» sõnas ta.
«Me ei saa avaldada seda, mida meil ei ole. Me ei ole saanud infot Donald Trumpi kampaania kohta,» ütles Assange Clintoni vabariiklasest rivaalile viidates.
«Clintoni kampaania, levitamata küll otseseid valesid, viitas luurekogukonna anonüümsetele allikatele või spekulatiivsetele ja ähmastele avaldustele pahatahtlikest sidemetest Venemaaga,» lausus ta.
Clintoni kampaania ei suutnud Assange'i sõnul näidata tõendeid WikiLeaksi avaldatud materjalide kohta, sest midagi sellist pole olemas.
«WikiLeaks on pühendunud informatsiooni avaldamisele, mis teavitab avalikkust, ehkki paljud, eriti need, kes on võimul, eelistaksid seda mitte näha,» ütles Londoni Ecuadori saatkonnas viiendat aastat redutav austraallane.
WikiLeaks alustas 7. oktoobril Clintoni kampaaniajuhi John Podesta häkitud elektronkirjakontolt e-kirjade avaldamist.
Clintoni meeskond ei ole kirjade autentsust eitanud, ent on süüdistanud Venemaad häkkimisrünnakute suunamises eesmärgiga upitada võimule Trump.
Assange varjab end viiendat aastat Londonis Ecuadori saatkonnas, et vältida väljaandmist Rootsile seoses väidetavate seksuaalkuritegudega.
Rootsis ootab 45-aastast Assange'i vägistamissüüdistus, aga sellest enam kardab ta, et Rootsi annab ta omakorda välja USA-le, kus teda ähvardab kohus 500 000 sajalase sõjaväetoimiku lekitamise eest.


description: Portaal zerohedge koostas nimekirja USA väljaannetest ja nende eelistatud presidendikandidaadist, kellele ka avalikult toetust avaldati. Pilt on jahmatav. Võrdluses 2012. aastaga, kus demokraadist Barack Obamat toetas 45 väljaandest 26 ja vabariiklaste toonast kandidaati Mitt Romney't 16, on 2016. aasta presidendivalimiste seis täiesti teine. Kui Hillary Clintoni selja taha oli avalikult koondunud 40 väljaannet, siis poolehoidu Donald Trumpile väljendas vaid üks, kasiinopealinna väljaanne Las Vegas Review-Journal.

title: Jahmatav tõde: Millist presidendikandidaati toetasid USA ajalehed?


description: Ukraina president Petro Porošenko allkirjastas eile õhtul määruse Mihheil Saakašvili vabastamisest Odessa oblasti kuberneri ametikohalt.

title: Porošenko vabastas Saakašvili ametist

maintext:
Dokument postitati Ukraina riigipea veebiküljele. Porošenko vabastas Saakašvili ka Ukraina presidendi mittekoosseisulise nõuniku kohalt.
Saakašvili teatas esmaspäeval otsusest lahkuda Odessa oblasti kuberneri ametist, öeldes, et väsis pidevast petmisest ja korruptsioonist Kiievi võimude poolt. Eile kinnitas valitsus Saakašvili lahkumise.
Endine Gruusia president ütles teisipäeval usutluses Gruusia televisioonile, et ta kavatseb koos Ukraina rahvaga vahetada välja kogu sealse poliitilise eliidi.
«Praegu toimub Ukrainas sama, mis Gruusias 2001, kui reformid toppasid, korruptsioon oli katnud kõik ja rahvas oli rahulolematu. Rahvas tuleb korraldada ja suunata edasi ning ühes sellega tuleb välja vahetada kogu Ukraina poliitiline eliit. Võtan sellest innukalt osa. Mul on kogu Ukraina rahva seas väga suur toetus,» ütles ta teisipäeval usutluses Gruusia televisioonile.
«Mind ei huvita, mida jagavad omavahel Ukraina klannid. Olen kiirete muutuste pooldaja. Ma ei suuda kohal tammuda. Mul ei ole motivatsiooni teha raha, nagu teevad siin kõik ülejäänud kubernerid. Minu motivatsioon on kiired muutused ja Ukraina edenemine,» rääkis Saakašvili.


description: Lätis sai Tallinna maanteel juhtunud bussiõnnetuses kergemaid vigastusi 20 last, teatasid BNS-ile politsei ja meedikud.

title: Lätis sai bussiõnnetuses kergemaid vigastusi 20 last